Setiausaha Agung Parti STAR Sabah Meninggal Dunia

KOTA KINABALU: Ahli Dewan Negara Senator Datuk Guan Dee Koh Hoi yang juga Setiausaha Agung Parti Solidariti Tanah Airku (STAR Sabah) meninggal dunia di Hospital Kuala Lumpur, petang ini.

STAR Sabah dalam kenyataan di laman Facebook penerangannya hari ini memberitahu Guan Dee, 67, meninggal dunia pada 4.50 petang namun punca kematian tidak dinyatakan.

“Dukacita dimaklumkan bahawa Yang Berhormat Datuk Senator Guan Dee Kohoi telah dipanggil Tuhan pada jam 4.50pm, 26 Okt 2021 di Hospital Kuala Lumpur. Sama-sama kita doakan beliau serta keluarga,” kata kenyataan itu hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB: Rakyat Brunei Dibenar Masuk Sabah – Masidi

KOTA KINABALU: Kerajaan negeri memutuskan untuk memberi kebenaran individu dari Brunei Darussalam memasuki Sabah menerusi jalan darat atau udara dalam tempoh pelaksanaan Perintah Kawalan Pergerakan Bersyarat (PKPB).

Menteri Kerajaan Tempatan dan Perumahan Sabah Datuk Masidi Manjun berkata, keputusan itu dipersetujui Majlis Keselamatan Negara (MKN).

Katanya, individu dari negara berkenaan juga akan tertakluk kepada syarat menjalani ujian saringan tiga hari sebelum perjalanan sebagaimana yang ditetapkan dalam SOP PKPB Sabah.

“Keputusan ini dibuat memandangkan Brunei tidak termasuk dalam senarai 23 buah negara yang disekat kemasukan ke Malaysia.

“Saya juga turut difahamkan Brunei tidak mencatatkan kes baharu sejak tujuh bulan lepas dan langkah ini juga dijangka dapat merancakkan sektor ekonomi Sabah,” katanya.

Beliau berkata demikian dalam satu sidang media khas mengenai perkembangan harian Covid-19 di Sabah secara maya, hari ini.

Sementara itu, Masidi berkata, pihaknya juga akan mempertimbangkan kemasukan individu dari negara lain yang tidak tersenarai dalam 23 negara yang disekat masuk ke Malaysia.

Katanya, pelbagai aspek perlu dipertimbangkan berkenaan perkara terbabit dari semasa ke semasa. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Sasar 75,000 Divaksin Sehari Bermula Mac

KUALA LUMPUR: Kerajaan menyasarkan 75,000 orang divaksin setiap hari apabila program vaksinasi negara dilancarkan dengan 600 lokasi imunisasi disediakan mulai Mac ini.

Menteri Sains, Teknologi dan Inovasi, Khairy Jamaluddin dalam wawancara bersama portal kesihatan, CodeBlue berkata, ia adalah sasaran awal kerajaan, dengan matlamat seterusnya 150,000 orang divaksin sehari, bergantung kepada bekalan.

Beliau berkata, kemungkinan berlaku masalah kelewatan bekalan membabitkan vaksin Pfizer-BioNTech dan AstraZeneca, serta vaksin CoronaVac yang dihasilkan firma China dan Sputnik V oleh Russia.

“Portfolio vaksin akan terus diimbangi dan terus disesuaikan supaya kita dapat perolehi jumlah sepatutnya sehingga suku keempat tahun ini. Kita mahu berusaha untuk mencapai seramai mungkin pada suku kedua, ketiga dan keempat.”

Katanya, sasaran vaksinasi untuk 27 juta orang atau 80% daripada populasi paling cepat dicapai Disember ini atau Mac 2022 lebih realistik.

Walaupun jangkaan kakitangan untuk program vaksinasi ialah kira-kira 7,000, Khairy berkata, jumlah itu mungkin mencecah 10,000 orang jika lebih banyak lokasi vaksinasi diwujudkan.

Selain doktor, pembantu perubatan, jururawat, penyelia jururawat, katanya, pelajar perubatan, sukarelawan serta NGO, termasuk Persatuan Bulan Sabit Merah dan St John Ambulance turut akan digerakkan untuk membantu program vaksinasi itu.

Beliau berkata, kerajaan akan menentukan lokasi pusat vaksinasi berdasarkan kepadatan penduduk dan jangkaan permintaan, di mana tapak vaksinasi terbabit ialah hospital, klinik kesihatan serta kemudahan kesihatan swasta.

“Kita sudah mengenal pasti kira-kira 600 lokasi vaksinasi. Tetapi, kami juga melihat lokasi lain seperti stadium dan venue besar lain,” katanya sambil menambah pusat vaksinasi mungkin beroperasi 24 jam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Komuniti Maritim Sabah Tingkat Keselamatan Susulan Cuaca Buruk, Monsun Timur Laut

KOTA KINABALU, 21 Sept : Komuniti maritim di Sabah dan Labuan diminta supaya meningkatkan tahap keselamatan sebelum meneruskan sebarang aktiviti di laut atau persisiran pantai susulan cuaca buruk yang merupakan fasa permulaan Monsun Timur Laut dijangka bermula bulan depan.

Pengarah Agensi Penguatkuasaan Maritim Malaysia (APMM) Sabah dan Labuan Datuk Mohd Rosli Abdullah berkata antara langkah yang boleh dibuat ialah dengan menyemak laporan kaji cuaca menerusi laman web Maritim Malaysia atau Jabatan Meteorologi Malaysia (MetMalaysia) sebelum keluar ke laut.

“Komuniti maritim juga diingatkan supaya sentiasa peka terhadap sebarang perubahan cuaca, selain memakai jaket keselamatan, membawa peranti pengesan kedudukan seperti Personal Locator Beacon (PBL) serta memaklumkan lokasi dan tujuan ke laut kepada ahli keluarga atau sahabat handai.

“Aspek keselamatan bot atau vesel juga harus dititikberatkan bagi mengelak sebarang kejadian yang tidak diingini daripada berlaku,” katanya menerusi kenyataan hari ini.

Sementara itu, Mohd Rosli berkata untuk sembilan bulan pertama tahun ini Maritime Rescue Sub Centre (MRSC) Kota Kinabalu telah merekodkan sebanyak 36 kes operasi mencari dan menyelamat (CARILAMAT) membabitkan 114 orang yang dilaporkan hilang di perairan negeri ini.

“Daripada jumlah itu sebanyak 94 orang berjaya diselamatkan, 11 maut dan sembilan masih belum dijumpai. Semalam sahaja Pusat Operasi Zon Maritim Kudat telah menerima laporan berkaitan sebuah bot kayu yang mengalami kerosakan enjin di kedudukan sekitar 6.5 batu nautika timur Tanjung Kudat.

“Seorang lelaki, seorang perempuan bersama seorang kanak-kanak lelaki masing-masing berusia antara 7 hingga 50 tahun berjaya diselamatkan bot peronda Maritim Malaysia. Bot mangsa yang mengalami  kerosakan ditunda ke Jeti Karakit, Pulau Banggi,” katanya. – BERNAMA


Polis Kota Kinabalu tahan 12 pati dalam operasi cegah jenayah

KOTA KINABALU, 6 Jan – Polis menahan 12 pendatang asing tanpa izin (PATI) dan seorang suspek dipercayai terlibat dengan aktiviti jenayah dalam operasi cegah jenayah, semalam.

Ketua Polis Daerah Kota Kinabalu ACP Habibi Majinji berkata operasi itu dijalankan di enam lokasi sekitar Kota Kinabalu sejak 4.30 petang semalam.

“Tumpuan lokasi operasi dijalankan adalah kawasan bandaraya bagi membendung kadar pertumbuhan pendatang tanpa izin yang boleh mengundang kepada kegiatan jenayah di daerah ini,” katanya dalam kenyataan di sini, hari ini.

Beliau berkata mereka yang ditahan termasuk dua wanita berumur antara 15 hingga 43 tahun akan disiasat di bawah Seksyen 6(1)(c) Akta Imigresen 1959/63 dan Seksyen 12(2) Akta Dadah Berbahaya 1952.

Habibi berkata operasi yang berlangsung selama 10 jam yang berakhir pukul 2.30 pagi ini turut dibantu oleh agensi lain termasuk Jabatan Pendaftaran Negara, Jabatan Imigresen, Angkatan Pertahanan Malaysia, RELA dan Dewan Bandaraya Kota Kinabalu.

“Orang ramai dialu-alukan untuk menyalurkan sebarang maklumat kepada balai polis berhampiran atau melalui  Facebook Polis Kota Kinabalu dalam usaha untuk membanteras jenayah, PATI dan gejala sosial di Kota Kinabalu,” katanya.


10 Bulan Kumpul Duit Beli Lembu Untuk Korban Aidiladha, Kanak-Kanak Ini Dapat Pujian Dari Netizen

JAKARTA: Kesungguhan tujuh kanak-kanak lelaki yang mahu menyambut korban pada Aidiladha tahun ini, tular di media sosial apabila berjaya mengumpulkan sejumlah wang untuk membeli seekor lembu.

Kanak-kanak berusia 13 tahun bernama Abu Bakar atau dikenali sebagai Iki bersama rakan sepermainannya Zhilal, 11, Sauqi, 11, Fauzan, 11, Sukatma, 12, Zalfa, 12, dan Yudi, 18, berasal dari Kampung Ardio, Cibogor di Bogor Tengah.

Kompas.com melaporkan, tujuh rakan baik itu menyimpan wang Rp5,000 (RM1.50) setiap hari, selama 10 bulan sehingga berjaya membeli seekor lembu berharga Rp19.5 juta (RM5,741).

Menurut Iki, setiap hari selepas pulang dari sekolah, dia mengutip wang daripada rakannya itu untuk disimpan di dalam tabung seperti dirancang mereka.

“Kami hanya ingin berkongsi sembelihan untuk hari raya ini, khususnya dengan penduduk kampung di sini.

“Sebahagian wang ganjaran selepas persembahan nasyid turut diasingkan,” kata Iki pada Kompas.com.

Kanak-kanak daripada lapan adik-beradik itu turut mengasingkan sebahagian wang hasil jualan minyak gasolin bersama kakaknya di Pasar Anyar, bandar Bogor.

Tribun News melaporkan, perasaan bangga turut dikongsi ibunya, Sati, 54, walapun pada mulanya berasa ragu dengan kemampuan anaknya itu.

“Saya jarang memberi wang belanja kepada Iki, tetapi dia sanggup menyimpan wang dengan mengasingkan simpanan yang diperolehnya.

“Saya berharap keikhlasan Iki dan rakannya menjadi contoh dan ikutan kanak-kanak lain,” katanya.

Ibu Fauzan turut menyatakan rasa bangganya dengan anak tunggalnya itu.

Katanya, Fauzan menyisihkan wang belanja Rp5,000 (RM1.50) setiap hari secara rutin bersama enam rakan sepermainan selepas pulang dari sekolah.

Ketua RW kampung Ardio, Ahmad Darmawan berkata, ia kali pertama kanak-kanak di kampungnya itu menunjukkan sikap teladan berkenaan sehingga menjadi inspirasi ramai.


Petani maut kereta terhumban ke anak sungai

PITAS: Seorang lelaki maut apabila Perodua Viva dipandunya dipercayai hilang kawalan sebelum terbabas dan terhumban ke dalam anak sungai di Jalan Kampung Rosob di Kampung Dandun di sini, malam tadi.

Dalam nahas kira-kira jam 11.10 malam itu, Jalmen Atang, 34, yang bekerja sebagai petani meninggal dunia di lokasi kejadian akibat cedera parah pada anggota badan.

Ketua Polis Daerah Kota Marudu, Superintendan Mohd Izaan Abdullah, berkata pihaknya menerima panggilan berhubung kejadian itu pada jam 8.38 pagi tadi daripada orang awam mengenai penemuan kenderaan mangsa.

Katanya, siasatan awal mendapati mangsa memandu kenderaan dari Kampung Bilangau Kecil, Pitas menuju ke Jalan Kampung Rosob, manakala lokasi kejadian gelap selain jalan tidak berturap dan berbatu.

“Sebaik tiba di lokasi kejadian, mangsa dipercayai hilang kawalan dan terjatuh ke dalam gaung sedalam 20 meter sebelum terjunam ke anak sungai.

“Menurut pengadu, penduduk kampung yang tinggal di lokasi berhampiran mendengar bunyi dentuman kuat pada waktu kejadian namun kenderaan mangsa hanya ditemui pagi ini,” katanya.

Mohd Izaan berkata, polis dan bomba hanya menemui mangsa pada pagi tadi sebaik tiba di lokasi kejadian dan mangsa disahkan meninggal dunia oleh pegawai perubatan.

“Waris mangsa yang tinggal berhampiran juga sudah dihubungi bagi proses pengecaman dan kes disiasat mengikut Seksyen 41 (1) Akta Pengangkutan Jalan 1987,” katanya. – Berita Harian


Replika Sigah Di Bulatan Pekan Donggongon Akan Dipindahkan

KOTA KINABALU: Replika Sigah di bulatan pekan Donggongon, Penampang perlu dipindah sebaik cadangan projek persimpangan bertingkat Donggongon-Tambunan mendapat lampu hijau.

Menurutnya Menteri Pembangunan Infrastruktur Datuk Peter Anthony berkata  projek tersebut dijangka bermula tahun hadapan dan ianya merupakan antara perancangan utama dalam menyelesaikan masalah kesesakan lalulintas di daerah Penampang.

“Ianya akan bermula tahun depan namun mungkin ia bergantung kepada beberapa aspek seperti mendapatkan kelulusan daripada Majlis Daerah Penampang untuk memindahkan utiliti di kawasan terlibat,” katanya,

Ditemui selepas merasmikan pembukaan persimpangan bertingkat Jalan Penampang by-pass dan Jalan Lido di sini hari ini, Peter berkata Ahli Parlimen Penampang Datuk Darell Leiking perlu berbincang dengan pihak berkepentingan mengenai pemindahan replika Sigah tersebut.

“Kita tahu Sigah ini adalah ikon bagi daerah Penampang,” katanya.

Namun, penambahbaikan jalan Donggongon-Tambunan amat diperlukan dan selain pembinaan persimpangan bertingkat jalanraya juga akan diperbesarkan lagi, kata Peter.

Projek tersebut dijangka siap dalam masa dua atau tiga tahun, menurut Peter.-SabahNewsToday


Haiwan Peliharaan Seperti Anjing & Kucing Bukan Penyebar COVID-19 Kepada Manusia – Veterinar

Haiwan Peliharaan dan haiwan kesayangan yang dibela seperti anjing dan kucing tidak boleh menjadi agen penyebar virus Corona kepada manusia.

Jabatan Perkhidmatan Veterinar Malaysia (DVS) dalam satu kenyataan berkata, buat masa ini pemilik haiwan tidak perlu menjalankan ujian pengesanan COVID-19 kepada haiwan kesayangan mereka.

“Berasaskan penemuan saintifik semasa, walaupun haiwan kesayangan boleh dijangkiti virus COVID-19, namun ia tidak berbahaya kerana virus ini hanya menyebabkan jangkitan yang ringan kepada haiwan tersebut.

“Virus yang ada pada haiwan berada dalam jumlah yang rendah untuk disebarkan kepada manusia,” jelas kenyataan tersebut hari ini.

Selain itu, DVS menambah, walaupun jangkitan COVID-19 kepada manusia agak tinggi namun kes melibatkan haiwan kesayangan adalah terpencil kerana ia tidak boleh dijangkiti secara semulajadi.

“Sehingga kini, punca jangkitan adalah daripada manusia.

“DVS menasihatkan pemilik haiwan kesayangan yang mengesyaki dirinya dijangkiti COVID-19 perlu mengasingkan diri daripada haiwan kesayangan bagi mengelakkan sebarang kontak berlaku.

“Pemilik haiwan kesayangan perlu mengamalkan kebersihan diri dan memastikan keperluan kebajikan haiwan tidak diabaikan,” tambahnya lagi.

DVS dalam kenyataannya memetik satu penjelasan daripada Persatuan Kesihatan Haiwan Sedunia (OIE) pada April 2020 yang menjelaskan;

“Perkhidmatan Veterinar Hong Kong melaporkan kepada OIE tentang kejadian dua ekor anjing terkena jangkitan COVID-19 akibat berkontak rapat dengan pemiliknya yang juga seorang pesakit COVID-19. Hasil ujian masa-nyata PCR, menunjukkan wujud kehadiran bahan genetik virus COVID-19 pada dua anjing tersebut. Namun, anjing itu tidak menunjukkan sebarang tanda penyakit secara klinikal. Tiada bukti yang mengatakan bahawa anjing boleh menjadi agen penyebaran penyakit manusia ini. Kajian selanjutnya sedang dijalankan untuk memahami bagaimana jika haiwan boleh terkesan dengan COVID-19. OIE akan mengemas kini sebarang maklumat dan informasi baharu akan datang.”

Haiwan kesayangan (anjing dan kucing) bukan penyebar virus COVID-19 kepada manusia pic.twitter.com/JO4jwl6IEh


Wanita Tempatan Ditahan Di KKIA Miliki Syabu Bernilai RM250,000

KOTA KINABALU: Seorang wanita tempatan ditahan bersama bagasi mengandungi beberapa bungkusan plastik lutsinar terdapat hablur jernih dipercayai dadah jenis syabu di balai ketibaan, Lapangan Terbang Antarabangsa Kota Kinabalu (KKIA), baru-baru ini.

Dalam kejadian pada 1 Mac sekitar jam 8.28 malam itu, wanita berusia 20an berkenaan menaiki penerbangan daripada Kuala Lumpur ke Kota Kinabalu.

Penolong Ketua Pengarah Kastam (Bahagian Penguatkuasaan), Datuk Abdul Latif Abdul Kadir berkata pihaknya mendapati terdapat imej mencurigakan di dalam bagasi milik suspek ketika melalui mesin pengimbas.

“Hasil pemeriksaan ke atas bagasi terbabit, kita menemukan beberapa bungkusan plastik lutsinar yang mengandungi hablur jernih dipercayai syabu.

“Semua bungkusan berkenaan dianggarkan memiliki berat kira-kira lima kilogram dengan nilai pasaran RM250,000,” katanya ketika sidang media berkaitan rampasan dan tangkapan kes dadah Jabatan Kastam Diraja Malaysia Zon Sabah, dekat sini, hari ini.

Abdul Latif berkata kes disiasat di bawah Seksyen 39B(1)(a) Akta Dadah Berbahaya 1952 dan 39B(2) akta sama yang memperuntukkan hukuman gantung sampai mati atau penjara seumur hidup dan sebatan tidak kurang 15 kali sekiranya disabitkan kesalahan.

Sementara itu, beliau berkata pihaknya terus komited dalam mematahkan sebarang usaha sindiket penyeludupan dadah di negara ini daripada trus berleluasa.

“Kita meminta orang awam agar lebih berani tampil menyalurkan maklumat berkaitan kegiatan jenayah termasuklah dadah, rokok, minuman keras atau barang tidak berkastam lain,” katanya. -SabahNews Today


Sabah Serius Perangi Rasuah Tempatkan Dua Pegawai SPRM Di Pejabat Ketua Menteri & SKN

KOTA KINABALU, 9 Dis: Kerajaan Negeri Sabah serius dalam memerangi rasuah dengan menempatkan dua pegawai Suruhanjaya Pencegahan Rasuah Malaysia (SPRM) di Pejabat Ketua Menteri (KM) dan Unit Integriti Pejabat Setiausaha Kerajaan Negeri (SKN).

Ia membabitkan penempatan Pegawai SPRM Gred N54 di Pejabat KM dan Pegawai Gred N44 di Unit Integriti Negeri Sabah Pejabat SKN.

Ketua Menteri Datuk Seri Mohd Shafie Apdal menyampai surat penempatan itu kepada Ketua Pesuruhjaya SPRM  Latheefa Koya pada Program Bicara Integriti dan Antirasuah Bersama Kerajaan Negeri Sabah di sini, hari ini.

Bercakap pada sidang media selepas program itu, Mohd Shafie berkata penempatan dua pegawai SPRM itu yang berstatus kontrak akan dilakukan serta merta.

Katanya kerajaan negeri meluluskan jawatan secara kontrak untuk penempatan dua pegawai SPRM dan akan disusuli dengan pembantu-pembantu yang lain.

“Gred jawatan skala tinggi ditempatkan kerana kita tahu ia memerlukan pegawai yang ada keupayaan  bukan hanya dalam pengurusan membanteras kegiatan tidak sihat tetapi memastikan pencegahan pada masa panjang,” katanya.

Mohd Shafie berkata selepas ini penempatan pegawai SPRM akan dilakukan di jabatan kerajaan negeri yang lain berasaskan keutamaan iaitu kawasan panas yang terdedah dengan amalan tidak sihat.

Dalam pada itu, Latheefa berkata kerajaan negeri Sabah merupakan kerajaan negeri yang memberikan komitmen yang serius dalam memerangi rasuah menerusi penempatan pegawai SPRM dan negeri pertama melancarkan Pelan Antirasuah organisasi Jabatan Ketua Menteri.

Katanya sebelum ini memang ada pegawai integriti di peringat negeri di seluruh negara.

“Apa dilakukan oleh Sabah bukan hanya di peringkat negeri tetapi di Pejabat KM sebagai satu cara pencegahan dan memastikan apa-apa urusan kerajaan negeri di peringkat atas mematuhi prosedur,” katanya.

Latheefa berkata penempatan pegawai SPRM itu membuktikan manifestasi Kerajaan Negeri Sabah serius melaksanakan kempen membanteras rasuah selepas melancarkan pelan antirasuah organisasi JKM sebelum ini.

Katanya ia menunjukkan Pelan Antirasuah Nasional yang dilancarkan oleh Perdana Menteri Tun Dr Mahathir Mohamad adalah dokumen yang bermakna.

Menurutnya pelan antirasuah Sabah itu akan dijadikan motivasi kepada negeri lain untuk menunjukkan komitmen mereka untuk lebih telus.


UPSR Mungkin Mansuh

ALOR GAJAH: Kementerian Pendidikan (KPM) kini sedang dalam peringkat akhir kajian sebelum mempertimbangkan untuk memansuhkan Ujian Pencapaian Sekolah Rendah (UPSR).

Timbalan Menteri Pendidikan I, Muslimin Yahaya berkata, pihak kementerian akan membuat keputusan muktamad mengenainya tidak lama lagi selepas perincian kajian selesai sepenuhnya.

“Kemungkinan besar tidak akan ada lagi UPSR pada tahun hadapan dan selama-lamanya… kemungkinan besar kumpulan murid yang menduduki UPSR pada tahun lalu adalah yang terakhir.

“Kementerian sekarang pada peringkat akhir membuat kajian mengenainya dan insya-Allah akan membuat keputusan muktamad tidak lama lagi,” katanya ketika ditemui selepas menyampaikan anugerah pelajar cemerlang UPSR 2019 Parlimen Masjid Tanah di Kompleks Sukan Masjid Tanah, dekat sini, hari ini.

Seramai 148 bekas murid di 38 Sekolah Kebangsaan (SK) dan Sekolah Jenis Kebangsaan (SJK) seluruh Parlimen Masjid Tanah menerima sumbangan wang tunai dan caruman Skim Simpanan Pendidikan Nasional (SSPN).

Turut hadir, Ahli Parlimen Masjid Tanah, Datuk Mas Ermieyati Samsuddin.

Bagaimanapun, Muslimin berkata, KPM tidak membuat kajian sama ada perlu menggantikan UPSR dengan ujian lain yang fungsinya sama dengan UPSR.

Sebaliknya, beliau berkata, pencapaian akademik murid tahun enam akan dinilai melalui pentaksiran sepanjang masa, ujian esei dan temu duga bagi membolehkan mereka ditempatkan di lima jenis sekolah khusus.

“UPSR adalah ujian penilaian dan ia boleh dibuat dengan kaedah lain seperti pentaksiran sepanjang masa yang lebih asli dan berterusan sifatnya serta membuka peluang yang lebih luas kepada lebih ramai murid,” katanya.

Pada 15 April lalu, KPM mengumumkan UPSR dan Pentaksiran Tingkatan Tiga (PT3) bagi tahun ini dibatalkan berikutan pandemik Covid-19.

Pada Jun lalu, Ketua Pengarah Pelajaran, Datuk Dr Habibah Abdul Rahim, dilaporkan berkata, kira-kira 400,000 pelajar dijangka memohon menduduki Pentaksiran Kemasukan Sekolah Khusus (PKSK) pada September hingga Oktober lalu bagi penempatan ke lima jenis sekolah khusus.

Ia membabitkan Sekolah Berasrama Penuh (SBP), Sekolah Menengah Kebangsaan Agama (SMKA), Sekolah Menengah Teknik (SMT), Kolej Vokasional (KV) dan Maktab Tentera Diraja (MTD).

Bagaimanapun, PKSK tidak membabitkan kemasukan ke Maktab Rendah Sains MARA (MRSM) kerana institusi itu mempunyai instrumen sendiri pemilihan murid, iaitu Ujian Kecenderungan Kemasukan MRSM (UKKM). – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sasar Lebih 5,000 Kanak-Kanak Terima Vaksin Polio Di Kunak

KUNAK, 29 Jan: Pejabat Kesihatan Kunak menyasarkan 5,736 kanak-kanak berumur bawah lima tahun iaitu warganegara dan bukan warganegara menerima imunisasi polio secara percuma pada Januari sehingga Mac ini.

Pegawai Perubatan Kawalan Penyakit Berjangkit di Kunak, Dr Izaidi Salman Yazid berkata kempen imunisasi secara besar-besaran itu bagi membendung penularan penyakit polio di Sabah dan amnya Malaysia.

“Setakat semalam, 25 peratus daripada jumlah sasaran sudah mendapatkan vaksin polio sejak kempen itu diadakan di daerah ini bermula 22 Jan lalu sehingga 21 Feb ini bagi fasa pertama.

“Kemudian diikuti fasa kedua pada 22 Feb hingga 21 Mac iaitu kanak-kanak sama akan diberikan satu dos vaksin lagi,” katanya pada majlis kempen imunisasi polio Sabah di sini hari ini.

Dalam pada itu, Dr Izaidi berkata ibu bapa yang terlepas membawa anak mereka mendapatkan imunisasi polio pada hari ini boleh terus ke Hospital Kunak, Klinik Ibu dan Anak 1 dan 2, Klinik Desa Madai serta Klinik Desa Lormalong.

Katanya, pada kebiasaan kanak-kanak tidak menunjukkan simptom polio tetapi bermula dengan demam, batuk dan lebih drastik lumpuh iaitu selepas kaki atau tangan kebas.

Sementara itu Pembantu Menteri Kesihatan dan Kesejahteraan Rakyat Sabah, Norazlinah Arif berkata masyarakat perlu mengamalkan penjagaan kesihatan dengan mencuci tangan menggunakan sabun.

“Hal ini kerana polio boleh berjangkit melalui makanan atau minuman yang disentuh tangan tercemar najis atau benda mainan yang terkena najis,” katanya.

Beliau turut mengingatkan penduduk Kunak agar menjaga kebersihan persekitaran dengan tidak membuang sampah.


(VIDEO) ‘Frontliner’ Di Sabah Hibur Pesakit Covid-19 Di Pusat Kuarantin

KOTA KINABALU: Video menunjukkan pekerja kesihatan memakai peralatan perlindungan peribadi (PPE) menyanyi dan menari tarian Sumazau kepada pesakit di sebuah pusat kuarantin Covid-19 di Sabah tular sejak semalam.

Beberapa video pendek dipercayai dirakam di Pusat Kebudayaan Penampang menunjukkan seorang pekerja kesihatan menyanyi lagu popular “Original Sabahan” manakala rakan sekerjanya menari mengikut rentak lagu itu.

Turut kelihatan dalam salah satu video, dipercayai seorang pesakit menari tarian tradisi Kadazan, Sumazau, apabila pekerja kesihatan menghiburkan mereka dengan lagu berkenaan di pusat yang boleh menampung 100 katil itu.

Seorang kakitangan perubatan yang tidak mahu namanya didedahkan berkata, pekerja terbabit hanya mahu menggembirakan pesakit dan petugas barisan hadapan lain di pusat itu.

“Mereka tidak berniat menjadikan video itu tular. Pesakit juga merakam persembahan mereka dan berkongsi video itu, sebab itu ia tular,” katanya.

Pekerja itu berkata, pasukan berkenaan sedar tekanan emosi dan mental pesakit serta rakan sekerja lain, jadi mereka datang dengan idea itu.

“Ia berniat baik dan pasukan itu berharap ia sedikit sebanyak menggembirakan semua orang.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengeluaran KWSP Sebelum Ramadan Masa Paling Tepat – Najib

KUALA LUMPUR : Bekas Perdana Menteri, Datuk Seri Najib Razak berpandangan masa paling tepat untuk kerajaan membenarkan pengeluaran Kumpulan Wang Simpanan Pekerja (KWSP) adalah selepas pembayaran dividen 2021 dan sebelum Ramadan.

Beliau juga turut mencadangkan empat langkah yang wajar dipertimbangkan kerajaan bagi memulihkan semula baki KWSP yang rendah.

“Dan sekiranya dibenarkan, saya juga harap kerajaan pertimbangkan empat langkah ini bagi memulih semula baki simpanan KWSP yang rendah bagi mereka yang masih terjejas akibat Covid-19,” katanya menerusi hantaran Facebook pada Ahad.

Ahli Parlimen Pekan itu mencadangkan, pengeluaran i-Citra sebanyak RM10,000, penstrukturan semula kadar dividen KWSP serta kadar caruman majikan dinaikkan semula, dan memulihkan semula projek Kereta Api Laju (HSR) Kuala Lumpur-Singapura.

“Beri projek Bandar Malaysia kepada KWSP dan Permodalan Nasional Berhad (PNB). Beri beberapa projek kerajaan kepada KWSP dan syarikat milik KWSP,” katanya.

Pada masa sama, beliau berharap sokongan yang diberikan oleh parti serta ahli politik mengenai pengeluaran berkenaan adalah berterusan bukan sakadar sokongan sementara sempena musim Pilihan Raya Negeri (PRN)

“Semasa kempen PRN Johor, ramai dari pihak sebelah sana yang pernah bantah pengeluaran khas kali terakhir KWSP tiba-tiba menyokong pula.

“(Datuk Seri) Anwar (Ibrahim), (Lim) Guan Eng, Parti Pribumi Bersatu (Bersatu) dan Pas ‘u-turn’ pula untuk sokong. Harap ini bukan sakadar sokongan sementara sempena musim PRN,” katanya.

Desakan mengenai kebenaran pengeluaran khas KWSP terus dibangkitkan apabila tempoh bagi tiga skim pengeluaran membabitkan i-Lestari, i-Sinar dan i-Citra sudah berakhir.

Bagaimanapun, baru-baru ini Ketua Pegawai Eksekutif KWSP, Amir Hamzah Azizan dilaporkan berkata, pihaknya tidak bercadang membenarkan pencarum membuat pengeluaran tambahan buat masa ini. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Chester Streets Night Market’ Tarikan Terbaharu Bandar Tawau

TAWAU: Lebih 700 orang membanjiri Jalan Chester, sempena Majlis Perasmian Chester Streets Night Market, di sini malam tadi.

Timbalan Ketua Menteri merangkap Ahli Parlimen Tawau, Datuk Christina Liew berkata, beliau berpuas hati dengan transformasi Jalan Chester yang kini menjadi tarikan budaya setiap kali menjelang musim perayaan.

“Sebaik datang ke sini, saya sendiri terkejut melihat hiasan di sini yang jauh berbeza dari sebelumnya.

“Seolah-olah saya berada di tempat lain dan bukannya di Jalan Chester yang biasa dilalui sebelum ini,” katanya kepada media semalam.

Terdahulu, beliau merasmikan pembukaan Chester Streets Night Market  yang akan beroperasi setiap hari Jumaat dan Sabtu.

Menurut Christina, pihaknya yakin, Jalan Chester akan menjadi antara tarikan pelancongan pada masa akan datang.

“Usaha mempromosikan produk atau tempat menarik di Tawau perlu bermula dari sekarang.

“Malah saya yakin, Tawau mampu dan berpotensi menjadi bandar raya kedua di Sabah selepas Kota Kinabalu selepas mengambil kira kedudukannya yang bakal berhampiran dengan ibu negara baharu Indonesia,” katanya.

Christina berkata, sekiranya menjadi bandar raya pada masa akan datang bermakna ekonomi Tawau juga berkembang baik kerana terletak di antara dua bandaraya utama iaitu Kota Kinabalu dan ibu negara Indonesia.

Sementara itu, pada majlis perasmian tersebut orang ramai turut menyaksikan persembahan kebudayaan seperti tarian singa, tarian naga, tarian unicorn dan nyanyian yang diadakan sempena sambutan perayaan Tahun Baharu Cina.

Tinjauan Borneo Today mendapati MPT turut menjual penutup mulut dan hidung di situ dengan harga serendah RM0.50 sekeping kepada orang ramai.

Presiden Majlis Perbandaran Tawau (MPT) Datuk Ir Amrullah Kamal, berkata,  ia sebagai langkah pencegahan penularan penyakit berjangkit terutamanya coronavirus.

“Seperti yang saya katakan sebelum ini, pihak kami menggalakkan orang ramai untuk mengambil langkah pencegahan yang perlu walaupun masih belum ada kes coronavirus dilaporkan di Tawau,” katanya.


Kerajaan Sabah Lulus Peruntukan RM700,000 Untuk Penduduk Paitan

OBELURAN: Kerajaan Sabah meluluskan peruntukan berjumlah RM 700,000 bagi pembinaan klinik kesihatan, rumah dibawah Program Perumahan Rakyat Termiskin (PPRT) dan kemudahan tambahan asrama sekolah di Kampung (Kg) Matanggal, Paitan.

Ketua Menteri Datuk Seri Panglima Mohd Shafie Apdal berkata, daripada jumlah itu RM100,000 akan diperuntukkan untuk membina klinik kesihatan dan RM 100,000 lagi untuk kemudahan tambahan asrama sekolah Kebangsaan (SK) Matanggal. Manakala RM 500,000 untuk pembinaan rumah PPRT.

Dengan itu, beliau mengingatkan Pegawai Daerah agar berhubung dengan Kementerian Kewangan Negeri bagi memastikan peruntukan itu berkenaan secepatnya.

Beliau berkata demikian ketika memberi maklum balas kepada pemintaan wakil penduduk kampung agar kerajaan baharu membantu dalam pembinaan klinik kesihatan dan perumahan di kampung yang mempunyai 450 orang penduduk ini.

Beliau berkata demikian ketika Majlis Perasmian Asrama Pelajar, Bekalan Paip Graviti, Bekalan Elektrik Solar Hibrid, Pecah Tanah Klinik Kesihatan, Pengoperasian Rangkaian SKMM dan Projek CSR Mahkamah Bergerak, di Kg Matanggal, di sini pada Selasa.

Proses pembinaan asrama dan klinik kesihatan ini merupakan inisiatif yang diusahakan oleh bekas Ketua Hakim Negara Tan Sri Richard Malanjum dengan kerjasama syarikat swasta.

Dalam pembinaan rumah PPRT pula, beliau mahu agar pembinaannya dilakukan berdasaran konsep gotong-royong tanpa melibatkan kontraktor.

Pembinaan rumah PPRT ini akan membabitkan pembinaan 20 buah rumah yang akan diperuntukkan kepada isi rumah yang benar-benar daif dan memerlukan.

Bagi kemudahan tambahan asrama Sekolah Kebangsaan (SK) Matanggal, peruntukan itu akan dimanfaatkan bagi membina dapur asrama, ruang makan serta ruang belajar belajar. – BorneoToday


Iklan Kerja Kosong Tawau 2021 | 5 Jawatan Kosong Operator Kilang

5 Kekosongan sebagai Operator Kilang Kelapa Sawit

Jawatan-jawatan ini terbuka kepada semua warganegara Malaysia yang berkelayakan & memenuhi kriteria yang telah ditetapkan.

Oleh itu, dipelawa kepada semua pemohon yang berminat untuk mengisi kekosongan jawatan ini.Untuk maklumat lanjut, sila baca keterangan pada memo iklan tersebut.

Sekian, Terima kasih.HRD, Benta Wawasan SDN BHD

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pakatan Harapan Salur Peruntukan Lebih Besar Buat Sabah

MEMBAKUT: Sabah menerima peruntukan lebih besar selepas kerajaan Pakatan Harapan (PH) mengambil alih pentadbiran dengan RM4.25 bilion peruntukan pembangunan disalurkan pada belanjawan tahun ini berbanding hanya RM3 bilion ketika era Barisan Nasional (BN).

Menteri Hal Ehwal Ekonomi, Datuk Seri Mohamed Azmin Ali, menjelaskan peruntukan yang sudah diluluskan sebelum ini adalah dana pembangunan disalurkan kementeriannya.

“Peruntukan RM4.25 bilion ini adalah dana pembangunan. Dalam belanjawan, kita ada peruntukan operasi, belanja mengurus dan belanja untuk pembangunan. Belanja mengurus itu di bawah Kementerian Kewangan.

“Belanja pembangunan adalah untuk projek infrastruktur, di bawah kepemimpinan Perdana Menteri, Tun Dr Mahathir Mohamad, kita mahu Sabah mendapat peruntukan lebih besar kerana negeri ini memerlukan lebih banyak peluang.

“Justeru, peruntukan pembangunan bagi Sabah dinaikkan kepada RM4.25 bilion bagi 2020,” katanya kepada media pada Majlis Kupi-Kupi Bersama Menteri Hal Ehwal Ekonomi di Kampung Pimping, di sini, hari ini.

Yang turut hadir ialah Ketua Parti Pribumi Bersatu Malaysia (BERSATU) Kimanis, Datuk Mohd Ariffin Arif.

Mohamed Azmin berkata, peningkatan peruntukan pembangunan untuk Sabah adalah selari dengan Wawasan Kemakmuran Bersama (WKB) yang memberi tumpuan kepada enam negeri kurang membangun, termasuk Sabah dan Sarawak.

“Ini bukan kerana Pilihan Raya Kecil (PRK) Kimanis. Perkara ini telah dibincang, dibahas dan diluluskan oleh Parlimen berbulan lalu, sekarang ini adalah soal pelaksanaan.

“Kita akan bekerjasama dengan kerajaan negeri Sabah pimpinan Ketua Menteri, Datuk Seri Mohd Shafie Apdal dan saya percaya kerjasama yang baik ini akan memberikan manfaat kepada rakyat,” katanya.


Ustaz Kazim Elias Minta Bantuan Rakan Di Thailand Cari Bomoh Yang Menyihir Beliau

IPOH: Penceramah bebas, Datuk Kazim Elias akan mencari individu di Thailand yang dipercayai mengenakan sihir terhadapnya seperti didakwa sesetengah pihak sebelum ini.

Kazim atau lebih dikenali sebagai Ustaz Kazim berkata, beliau akan dibantu oleh seorang sahabatnya dari Thailand yang tiba di negara ini sejak dua hari lalu.

“Kita nak cari orang di Thailand yang disebut berkali-kali, yang orang jumpa gambar saya di tempat rawatan.

“Kita nak pujuk balik dia supaya buangkan sihir dia dan dengan izin Allah tidaklah jadi sihir lagi,” katanya dalam siaran langsung di Facebook milik beliau pagi ini.

Siarang langsung bertajuk ‘Prank, Berlakon atau Real’ itu diadakan di Facebook miliknya bernama Dato’ Ustaz Mohd Kazim Elias dan mendapat tontonan lebih 11,000 orang.

Ustaz Kazim yang diserang penyakit misteri berkata, pihaknya sanggup membayar individu yang digelar bomoh di Thailand tersebut agar menghentikan sihir yang dikenakan terhadapnya.

“Berapa ribu dia nak kita bayarlah. Cari duit bayar pada bomoh itu, nanti suruh dia tarik semula apa yang dia buat,” katanya.

Semalam, Ustaz Kazim dalam satu hantaran di media sosial miliknya memohon bantuan orang ramai yang boleh mengubati penyakit dialaminya.

Hantaran gambar yang dimuat naik beliau petang semalam menunjukkan sebelah tangannya yang ditumbuhi beberapa ketulan kecil warna hitam.

Beliau kemudiannya memuat naik hantaran kedua sekitar pukul 2.30 pagi tadi menunjukkan keadaan mukanya dipercayai akibat perbuatan sihir.

Ustaz Kazim menulis: “Ini (gambar) keadaan muka saya sekarang dan selama ini saya sembunyikan melalui tampalan apabila muncul di khalayak. Bukan hanya di muka malah seluruh badan”.

Menurutnya, beliau boleh jadi luka dengan sendiri sehingga mengeluarkan darah.

“Saya perlukan pertolongan untuk sesiapa, baik doktor atau daripada perubatan alternatif untuk merawat saya. Sakit gatal, gelisah, pedih dan pelbagai perasaan saya selama ini tak boleh lagi saya sorok,” katanya.  – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Orang Macam Korang Ni Elok Mati Dulu Kena virus (COVID-19) Ni” – Bengang Dikecam Netizen Sebab Upload Tiket Flight Melancong Ke Korea

Isu penularan wabak Covid-19 belum reda sepenuhnya. Terdahulu, kerajaan telah mengumumkan Perintah Kawalan Bergerak bermula 18 Mac 2020 sehingga 31 Mac 2020.

Namun begitu, pengumuman tersebut seperti tidak diendahkan, malah ada pula yang mengambil kesempatan untuk bercuti ke luar negara di saat ini.

Sepasang suami isteri dikecam netizen gara-gara masih berdegil melancong ke Korea.

Di saat orang ramai masih lagi berhati-hati dengan wabak seperti ini, mereka dengan gembira melancong ke sana. Dikatakan, alasan yang diberikan oleh mereka kerana sudah terlalu teringin menjejakkan kaki ke sana.

Berang dengan kecaman netizen, si suami dikatakan memuat naik status yang menyatakan kematian sudah tertulis untuk setiap orang dan tidak perlu menyalahkan orang lain atas kematian yang berlaku.

“Ini untuk orang yang akal pendek duk kecam-kecam orang je pandai. Harap orang-orang macam korang ni elok mati dulu kena virus ni.

Pandai cakap je lebih, pergi cermin diri tu sempurna ke tidak ahli syurga ke yang nak cakap itu ini hukum itu.

“Satu lagi nak pesan, mati itu pasti, kalau dah tertulis kau mati sebab virus jangan duk salahkan orang lain. Tu semua dah tertulis bila di mana dan bagaimana korang mati nanti…” tulis lelaki itu.

Satu tangkap layar perbualan si isteri juga tersebar. Berdasarkan perbualan tersebut, si isteri tersebut seperti tidak mengendahkan dengan keadaan yang berlaku.

Terkini, dikatakan lelaki tersebut telah membuat permohonan maaf dan telah membatalkan penerbangan ke Korea.

“Assalamualaikum, untuk maklumat kaki kecam sebelum anda tambah dosa masing-masing, tabur fitnah sana sini, saya nak bagitahu yang saya dan wife saya minta maaf terlebih dahulu atas apa yang dah duk viral sekarang.

“Saya dan wife telah cancel perjalanan kami ke Korea pada malam tadi. Harap jelas lepas ni takde mana-mana duk kecam lagi atas apa yang terjadi.

Saya tahu mungkin semua rakyat Malaysia sedang penat atas ajal yang kunjung tiba sebab tu semua duk kecam lebih. Takut virus dari Allah.

Apa pun saya tak ambik hati. Saya maafkan semua yang duk kecam saya tu dan tabur fitnah….” tulisnya.


Covid-19: Kota Marudu Kini Zon Merah

KOTA KINABALU: Tambahan 10 kes positif baharu di Kota Marudu hari ini menjadikan daerah itu sebagai daerah ke-18 di Sabah berada dalam zon merah.

Dengan tambahan itu, kes aktif Covid-19 di Kota Marudu kini 44 kes dan bilangan kumulatif kes pula adalah sebanyak 51 kes.

Menteri Kerajaan Tempatan dan Perumahan Datuk Seri Panglima Masidi Manjun dalam satu kenyataan hari ini memaklumkan, sebanyak 410 kes baharu dilaporkan hari ini, dengan dua kes kematian terbaru.

Dua kematian terbaru dilaporkan di Hospital Tawau dan ia menjadikan bilangan kumulatif kes kematian di Sabah adalah sebanyak 107 kes.

Satu kluster baharu dilaporkan di Sabah hari ini iaitu kluster Lintas, Kota Kinabalu dengan enam kes positif.

Daripada 410 kes positif baharu Covid-19 itu, Kota Kinabalu mencatatkan 85 kes diikuti dengan Tawau (84) dan Sandakan (45).

Untuk kes di Kota Kinabalu, kluster Penjara Kepayan mempunyai 16 kes positif dan ia menjadikan bilangan kumulatif kluster ini adalah sebanyak 1,566 kes.

“Setakat ini seramai 1,955 daripada 2,686 orang banduan di Penjara Kepayan telah disaring,” katanya.

Hari ini, 20 daerah mencatatkan kes positif baharu, dengan 34 kes dilaporkan di Lahad Datu, Keningau (29), Papar (24), Tuaran (20), Kudat (16), Kota Belud (14) dan Semporna (11).

Manakala, 10 kes dilaporkan di Penampang, Putatan dan Kota Marudu. Sementara lapan kes di Kunak, Ranau (4), Kinabatanggan (2) dan masing-masing satu kes di Telupid, Beaufort, Tenom dan Sipitang.

Enam daerah lagi tidak mencatatkan sebarang kes termasuk Tongod. Daerah lain adalah Pitas, Nabawan, Tambunan, Kuala Penyu dan Beluran.

Sehingga kini, sebanyak 13,155 Covid-19 dilaporkan di Sabah, dengan 7,433 kes aktif yang sedang menerima rawatan. Manakala, seramai 367 kes pulih hari ini dan kumulatif kes yang telah pulih adalah sebanyak 5,615 kes.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pekerja Pasar Raya Cetus Kluster Baharu Di Sabah

KOTA KINABALU: Seorang pekerja pasar raya yang dijangkiti Covid-19 mencetuskan satu lagi kluster baharu di Sabah, hari ini iaitu Kluster Madai di Kunak.

Jurucakap perkembangan harian Covid-19 Sabah, Datuk Masidi Manjun berkata, kluster terbabit merekodkan jumlah kumulatif positif Covid-19 sebanyak 30 kes.

Beliau berkata, daripada kluster berkenaan, 12 kes dicatatkan di Lahad Datu manakala 18 kes lagi di Kunak.

“Kes indeks adalah pekerja pasar raya di Lahad Datu yang dikesan positif dalam saringan bergejala pada 4 April lalu dan saringan kontak rapat pada 8 April mendapati 11 rakan serumah turut positif.

“Berdasarkan penelitian, kes indeks dipercayai mendapat jangkitan daripada ibu mentua yang melakukan rentas daerah ke Kunak bagi menziarahi anaknya iaitu guru di Sekolah Menengah Kebangsaan (SMK) Madai.

“Guru itu disahkan positif oleh pusat kesihatan di Kunak pada 9 April lalu dan susulan kes itu, saringan kali kedua terhadap semua guru dan pelajar di SMK Madai dijalankan pada 20 April, selepas saringan pertama pada 10 April gagal mengesan sebarang kes,” katanya.

Beliau berkata, hasil saringan terbabit berjaya mengenal pasti tiga pelajar asrama positif menerusi ujian RTK-Ag dan dua pelajar asrama positif RT-PCR.

Menurutnya, pihaknya turut mengesan dua kes membabitkan ahli keluarga pelajar asrama (pelajar pulang dari asrama).

“Saringan sampel kedua dijalankan pada pada 27 April mengesahkan enam pelajar asrama SMK Madai positif dan saringan tempat kerja (SMK Madai) mengesahkan satu kes positif.

“Sementara itu, saringan bergejala merekodkan empat kes baharu di hospital di Kunak pada 18 April lalu dan aktiviti saringan dan kawalan masih giat dijalankan,” katanya.

Dalam pada itu, Masidi yang juga Menteri Kerajaan Tempatan dan Perumahan merangkap Menteri Kewangan II negeri, berkata jumlah kes harian Covid-19 hari ini mencatatkan dua angka.

Beliau berkata, bBerdasarkan laporan Jabatan Kesihatan Negeri Sabah (JKNS), jumlah kes positif baharu Covid-19 pada hari ini adalah 87 kes, menjadikan jumlah kumulatif sebanyak 57,916 kes dan satu kes kematian direkodkan di Tawau. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bukan Gara-Gara Covid-19 lah..

KOTA KINABALU: Kematian seorang wanita di sebuah bilik sewa sehingga video mayatnya diangkat keluar di kawasan Jalan Tugu, Kampung Air, tular di media sosial, semalam sebenarnya adalah disebabkan penyakitnya sendiri.

Ia sekali gus menyangkal dakwaan orang ramai bahawa wanita dikenali Peggy Wong Bik Kee, 37, itu meninggal wanita akibat Covid-19.

Dalam kejadian kira-kira pukul 12 tengah hari itu, Peggy dikatakan menghidap penyakit kencing manis dan darah tinggi.

Ketua Polis Daerah Kota Kinabalu Asisten Komisioner Habibi Majinji berkata, siasatan awal mendapati wanita itu tinggal seorang di tempat kejadian sejak empat tahun lalu.

“Bilik sewa itu dibuka oleh pemilik rumah menggunakan kunci pendua dan wanita terbabit didapati terbaring di atas tilam dalam keadaan tidak sedarkan diri.

“Pasukan paramedik Hospital Queen Elizabeth I (HQEI) yang tiba di lokasi kejadian mengesahkan mangsa sudah meninggal dunia pada pukul 1.04 petang,” katanya ketika dihubungi, hari ini.

Habibi berkata, mayat wanita itu kemudian dihantar ke Jabatan Forensik HQEI untuk ujian Covid-19 sebelum proses bedah siasat bagi mengenal pasti punca sebenar kematian mangsa.

“Siasatan lanjut masih dijalankan dan setakat ini, kes diklasifikasikan sebagai kematian mengejut,” katanya.

Sementara itu, Habibi meminta orang ramai supaya tidak menularkan video berkenaan dan berhenti membuat spekulasi sementara menunggu laporan perubatan pihak hospital.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dipercayai Ketagihan Main ‘Online Game’, Budak 12 Tahun Dilapor Meninggal Dunia Akibat Gangguan Saraf

Seorang budak lelaki yang berasal dari Subang, Jawa Barat, Indonesia dilaporkan meninggal dunia dipercayai akibat gangguan saraf.

Menurut Tribun, budak lelaki yang berumur 12 tahun itu mengalami gangguan saraf kerana ketagihan bermain game online.

Budak lelaki tersebut dilaporkan mengadu sakit kepala yang teruk dan tidak dapat menggerakkan tangannya sebelum meninggal dunia.

Allahyarham difahamkan sangat suka bermain game online sehingga orang yang disekelilingnya menyatakan bahawa dia sudah menjadi ketagih bermain permainan itu.

Doktor yang memeriksanya mengesahkan bahawa budak itu meninggal dunia kerana gangguan saraf akibat radiasi dari telefon bimbitnya.

Berdasarkan maklumat yang diperoleh Tribunjabar.id, budak itu dikatakan tidak dapat dipisahkan dari telefon bimbitnya kerana ketagihan bermain game online setiap hari.

Sertu Sugeng, Wakil dari pihak berkuasa Desa Salam Jaya, menyatakan bahawa sebelum kematiannya, dia telah dirujuk ke Rumah Sakit Siloam, Purwakarta.

“Menurut keterangan daripada pihak keluarga, budak itu telah dibawa untuk mendapatkan rawatan di Rumah Sakit Siloam di Purwakarta pada bulan lalu kerana dia sering mengadu sakit kepala,” kata Sertu Sugeng.

Sugeng turut menyatakan bahawa berdasarkan hasil pemeriksaan doktor di Rumah Sakit Siloam, budak berusia 12 tahun itu mengalami gangguan pada bahagian saraf akibat radiasi.

Tambahnya, budak itu telah dimasukkan ke hospital selama dua minggu.

“Walaupun dirawat selama 16 hari, Allahyarham tetap tidak menunjukkan apa-apa perubahan.

Bahkan kaki dan tangannya tidak dapat digerakkan sama sekali, akhirnya dia telah dibawa pulang ke rumah,” kata Sertu Sugeng.

Walaupun keadaan Allahyarham menjadi semakin teruk, keluarganya terpaksa membawanya pulang dan meneruskan rawatan sebagai pesakit luar.

“Mungkin kerana keadaanya tidak beransur pulih, jadi dia telah dibawa pulang, tetapi tetap mendapatkan rawatan sebagai pesakit luar di RSU Siloam,” lanjutnya.

Meskipun telah menjalani rawatan sebagai pesakit luar, keadaan Allahyarham menjadi semakin parah sebelum dilaporkan meninggal dunia pada Selasa (23/2/2021). – Tribun News

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Pakar Wushu Belasah Isteri Tengah Dukung Bayi Sebab Pindahkan TV Ke Bilik Lain

Video yang tular menunjukkan pakar seni mempertahankan diri (Wushu) membelasah isterinya yang sedang mendukung bayi dalam kejadian yang berlaku di rumah mereka di Hanoi, Vietnam, Isnin lalu.

Media tempatan melaporkan, Nguyen Xuan Vinh, 32, berang dengan isterinya yang memindahkan televisyen dari tempat asal ke bilik lain.

Mangsa, Vu Thi Thu Ly, 27, yang bekerja sebagai penyampai radio, memuat naik video rakaman kamera litar tertutup (CCTV) kejadian itu di media sosial.

Berdasarkan video itu, Vinh bukan sahaja menendang kepala isterinya, malah dia turut menampar muka mangsa dengan kuat sehingga menyebabkan mangsa terjatuh.

Mangsa yang cedera terpaksa pergi ke hospital untuk mendapatkan rawatan.

Manakala suaminya masih belum ditahan polis walaupun video itu sudah viral meluas di media sosial.

Difahamkan, pasangan itu pernah bercerai disebabkan kes keganasan rumah tangga, tetapi mereka bersama kembali sebelum anak kedua dilahirkan.

“Dia pukul saya yang ketika itu sedang mendukung bayi. Saya tak dapat tahan lagi dan beritahu kepada ibu saya mengenai apa yang berlaku.

“Dia pernah pukul saya sebelum ini tetapi bukanlah sampai teruk macam ni dan kali ini dia pukul saya di depan anak-anak.

Ini sangat melampau dan tidak boleh diterima,” katanya.


Warga Emas Maut Dirempuh Kereta Pacuan Empat Roda Di Kuala Penyu

Lelaki warga emas maut selepas dirempuh kenderaan pacuan empat roda ketika melintas jalan di Kampung Kerukan, Kualap Penyu, dekat Beaufort, semalam.

Dalam kejadian 7 malam itu, mangsa Tahau Dasar, 62, parah di kepala dan disahkan meninggal dunia di lokasi kejadian.

Ketua Polis Daerah Beaufort, Deputi Superintendan Azmir Abd Razak berkata, kemalangan membabitkan sebuah kenderaan jenis Toyota Land Cruiser bersama seorang pejalan kaki.

“Siasatan awal mendapati pemandu kenderaan berusia 41 tahun dalam perjalanan dari Menumbok menuju Beaufort manakala mangsa melintas dari bahu jalan sebelah kanan ke kiri jalan arah Menumbok.

“Sebaik tiba di lokasi, mangsa secara tiba-tiba melintas jalan dan pada masa sama pacuan empat roda dipandu lelaki terbabit tidak sempat mengelak lalu terlanggar mangsa di bahagian depan kiri kenderaannya,” katanya ketika dihubungi, hari ini.

Azmir berkata, akibat kejadian itu, mangsa yang parah di bahagian kepala meninggal di lokasi kejadian manakala pemandu tidak mengalami sebarang kecederaan.

“Siasatan lanjut juga mendapati, kemalangan berpunca daripada kecuaian mangsa ketika melintas jalan

“Tiada unsur khianat atau jenayah dikesan dalam kemalangan ini namun siasatan lanjut masih diteruskan,” katanya.

Katanya lagi, kes disiasat mengikut Seksyen 41(1) Akta Pengangkutan Jalan 1987. – Harian Metro


Pasangan Suami Isteri Antara Ditahan Pecah Kedai Runcit

LAHAD DATU: Sepasang suami isteri antara empat yang ditahan kerana disyaki terlibat dalam kes pecah kedai runcit di Gemala Pura, Felda Sahabat 23, Tungku, kelmarin.

Ketua Polis Daerah Lahad Datu Asisten Komisioner Nasri Mansor berkata, seorang wanita tempatan membuat laporan kejadian pecah kedai melibatkan kerugian lebih kurang RM10,000 iaitu wang tunai yang disimpan dalam peti besi di dalam premis dan pelbagai jenis rokok pada 23 Februari 2020 jam 12.38 petang.

Menurutnya, susulan laporan yang diterima, siasatan polis yang dilakukan mendapati kes itu telah dirancang pengurus kedai.

“Pengurus kedai dipercayai telah menggunakan hasil jualan kedai berjumlah RM4,000 dan telah meminta suaminya memecah masuk kedai dan mengambil wang tunai lebih kurang RM8,000 dan sejumlah rokok pelbagai jenama.

“Ianya dilakukan terancang untuk mengaburi wang jualan yang telah digunakan pengurus wanita tersebut,” katanya dalam satu kenyataan di sini.

Nasri berkata, beberapa siri pemeriksaan telah dilakukan dan telah merampas sejumlah wang tunai RM8,000 iaitu RM2,000 dari rumah ibu pengurus dan RM6,000 serta 113 kotak rokok pelbagai jenama di rumah adik pengurus di Ladang Gomantong, Kinabatangan.

Kesemua suspek ditahan reman dan suami pengurus disiasat mengikut Seksyen 457 Kanun Keseksaan yang memperuntukkan hukuman penjara sehingga 14 tahun dan juga boleh dikenakan denda jika sabit kesalahan.

Pengurus dan pengadu pula disiasat mengikut Seksyen 109 Kanun Keseksaan iaitu bersubahat yang jika sabit kesalahan boleh dikenakan hukuman yang sama seperti kesalahan dibawah Seksyen 457 Kanun Keseksaan.


Ustaz Ebit Lew Kembali Menyumbang

Meskipun berdepan pelbagai kecaman sejak beberapa hari lalu, namun ia tidak mematahkan semangat pendakwah bebas Ebit Lew untuk terus menyumbang khidmat baktinya kepada golongan memerlukan.

Ini dibuktikan menerusi entri terbaharu di akaun Facebook miliknya, semalam, yang mana beliau kembali meneruskan aktiviti kebajikannya.

Jumaat lalu, beliau membuat keputusan untuk tidak membantu secara langsung golongan kurang berkemampuan selepas dipanggil memberi keterangan kepada polis di Bukit Aman berikutan reaksi orang ramai terhadap tindakannya memaparkan aktiviti kebajikan yang dilakukannya ketika tempoh Perintah Kawalan Pergerakan (PKP).

Namun, Ebit yang terkenal dengan sikap pemurahnya membantu orang susah dan golongan memerlukan mendakwa tidak dapat tidur apabila mengetahui terdapat satu keluarga yang memerlukan bantuan menyebabkan beliau ‘turun padang’.

“Menangis lagi di Baling, Kedah. Dah dua hari tak tidur apabila dapat berita tentang suami isteri dan empat anak masih kecil dah setahun tinggal di sini.

“Sedihnya. Selepas sahur terus ke sini. Jauh dari orang dan dalam kebun getah. Tak lepas kereta saya kena jalan kaki.

“Banyak nyamuk. Tandas tiada air, air hujan jer (saja). Setahun macam manalah anak baik tinggal di sini. Ya Allah maafkanlah saya. Ampunkan dosa diri saya,” katanya.

Dalam hantaran sama, pendakwah itu memaklumkan keluarga terbabit sudah mendapat perhatian ketua masyarakat di kawasan berkenaan untuk membantu mereka mendapatkan rumah, tetapi ia perlu dilakukan selepas PKP.

Ebit melahirkan rasa syukur dan berterima kasih kepada pihak kerajaan dan pihak lain yang banyak membantu keluarga itu termasuk memberikan bantuan makanan.

Bagaimanapun beliau yang sedih melihat kedaifan enam beranak terbabit tetap mahu membantu mencarikan rumah sewa sementara keluarga itu mendapat rumah daripada pihak kerajaan.

“Sehari adik (keluarga itu) di sini buat saya tak boleh tidur. Sedih sangat dan rasa bersalah.

“Bagi saya sehari mereka di sini adalah dosa buat saya yang tidur lena, makan sedap. Rumah saya besar dan kenderaan macam-macam (tetapi) anak kecil ini penuh nyamuk. Mereka anak yang baik, senyum bahagia, anak yang baik sangat, comel, cemerlang pelajaran dan sukan,” katanya.

Menurutnya, beliau akan mencari rumah dan akan menanggung bayaran sewa selama mana mereka tinggal di rumah berkenaan.

Beliau meminta orang ramai mendoakan usaha mencari rumah sewa sementara kepada keluarga itu dipermudahkan.- HMetro


COVID-19: Gelombang Baharu Akan Berlaku Menjelang Hujung Tahun – Pakar Kesihatan

KUALA LUMPUR: Negara bakal menyaksikan peningkatan kes COVID-19 dan wujudnya satu gelombang baharu menjelang hujung tahun ini jika ramai yang masih enggan mengambil suntikan dos penggalak.

Jelas Pakar Kesihatan Awam, Dr Farhan Rusli, orang ramai perlu memandang serius terhadap pengambilan dos penggalak atau booster shot kerana ia akan memberi lebih imuniti terhadap seseorang.

“Pilihan Raya Negeri (PRN) Melaka ini, ia unik kerana ia akan berlaku pada hujung bulan November dan pada waktu yang sama, kita tahu sudah berjuta rakyat Malaysia yang telah dua suntikan vaksin.

“Juga, kita tahu selepas tiga hingga enam bulan selepas penerimaan dos penuh, kadar imuniti seseorang bakal menurun pada paras lebih kurang 29 peratus sahaja.

“Jadi, kita akan nampak satu gelombang yang akan berlaku hujung tahun ini dan akan memasuki kepada tahun 2022 pula kenaikan kes itu akan terus berlaku,” ujarnya ketika dihubungi Astro AWANI pada Sabtu.

Beliau turut menegaskan bahawa salah satu cara untuk memastikan gelombang yang bakal berlaku itu tidak menjejaskan sistem kesihatan awam, orang ramai perlu segerakan pengambilan dos penggalak.

“Cara untuk kita memastikan gelombang ini tidak menjejaskan kesihatan awam, bermakna gelombang itu akan berlaku tetapi kita tidak mahu rakyat meninggal dunia disebabkan COVID-19.

“Kita harus memastikan mereka (rakyat) menerima dos penggalak sebelum waktu imuniti mereka terus menurun,” tambahnya lagi.

Beliau pada masa sama menganggap PRN Melaka yang berlangsung sebagai salah satu ukuran atau penterjemahan bagi melihat sama ada rakyat memahami tentang bahayanya risiko berkumpul ketika pandemik masih lagi wujud.

“Saya sebenarnya amat gembira, apabila PRN Melaka ini dilaksanakan kerana di sini selepas dua tahun kita menghadapi COVID-19 di negara kita.

“Kita boleh tengok apa penterjemahan atau informasi dan ilmu yang telah kita berikan kepada rakyat, adakah mereka memahami?

“Jadi apabila kita tengok PRN Melaka ini, kita nampak memang mereka (individu yang berkumpul) tidak faham sebenarnya, ataupun mereka tidak peduli.

“Oleh kerana itu, mereka masih lagi berkumpul, mereka masih lagi sarapan sampai empat kali sehari, bayangkan jika seseorang yang bertanding itu merupakan super spreader, jadi dia makan empat kali sarapan dalam satu hari, dia akan merebakkan virus itu di empat tempat yang berbeza.

“Jadi, benda-benda ini yang harus kita tengok dan faham bahawa orang masih lagi tidak peduli tentang seriusnya perkara COVID-19 ini di kalangan masyarakat. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Terima Kasih Semua’ – Tun M

KUALA LUMPUR: “Terima kasih semua.”Itu kapsyen video yang dimuat naik oleh bekas Perdana Menteri Tun Dr Mahathir sejurus selepas Tan Sri Muhyiddin Yassin mengangkat sumpah jawatan sebagai perdana menteri Malaysia yang baharu hari ini.

‘Don’t be shy, shy (jangan malu, malu),” kata seorang daripada mereka yang hadir di pejabatnya di Yayasan Al-Bukhary, hari ini,  kepada Dr Mahathir semasa isterinya Tun Dr Siti Hasmah Mohamad Ali mahu memeluknya.

Negarawan berusia 94 tahun itu kemudian menjawab, “Sudahlah” sebelum beliau memeluk isterinya selepas diminta berbuat demikian oleh mereka yang hadir di pejabatnya.

Anak pasangan itu, Marina, dilihat merakamkan detik manis ibu bapanya itu.

Setakat 2 petang ini, video berdurasi satu minit itu yang dimuat naik di Instagram telah mencatatkan lebih  610,000 tontonan dan lebih 16,000 komen.

Komen berkenaan secara amnya mengucapkan terima kasih kepada Dr Mahathir atas kepimpinan dan sumbangan beliau sebagai perdana menteri keempat Malaysia dari 1981 hingga 2003, dan sekali lagi sebagai perdana menteri ketujuh Malaysia pada 2018, selepas beliau menerajui Pakatan Harapan memenangi pilihan raya umum ke-14.

Mendoakan kesejahteraan beliau, kebanyakan netizen turut memberi komen bahawa ini masanya untuk Dr Mahathir berehat dan meluangkan lebih banyak masa dengan keluarganya.

Netizen  @finasaffie berkata: “Terima kasih Tun …Ini masanya untuk anda berehat …luangkan masa anda dengan isteri dan keluarga tersayang …saya akan  sentiasa menyokong anda dan anda akan sentiasa menjadi wira nombor satu saya.”

Sementara, @uyainaarsahd berkata: “Saya amat menyayangi anda berdua.” Seorang lagi pengikut, @aimiezainuddin berkata: “Terima kasih Tun. Jasa Tun akan dikenang sampai bila-bila. Jaga diri Tun.”

Komen diberikan rakyat daripada pelbagai lapisan masyarakat, termasuk @josephine_phen yang memuji Dr Mahathir atas sumbangan beliau terhadap negara.

“Seorang daripada tokoh paling hebat… Terima kasih Tun,” tulisnya.

Terdahulu, negarawan berusia 94 tahun itu yang juga Ahli Parlimen Langkawi mengadakan sidang media berhubung situasi politik semasa di Yayasan Al-Bukhary, di sini.

Dr Mahathir dilantik sebagai perdana menteri interim selepas meletak jawatan sebagai perdana menteri ketujuh pada 24 Feb.

Presiden Bersatu Tan Sri Muhyiddin Yassin mengangkat sumpah jawatan sebagai perdana menteri kelapan Malaysia di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara hari ini.

Al-Sultan Abdullah melantik Muhyiddin sebagai perdana menteri baharu selaras dengan Perkara 40(2)(a) dan  43(2)(a) Perlembagaan Persekutuan.


Vaksin Pfizer-BioNTech Tiba Di Sandakan

SANDAKAN: Vaksin Pfizer-BioNTech tiba di Sandakan hari ini untuk petugas yang akan melaksanakan fasa pertama Program Imunisasi Covid-19 Kebangsaan 2021 di daerah ini.

Ketua Polis Daerah Sandakan Asisten Komisioner Mohd Azhar Hamin yang juga Timbalan Pengerusi Jawatankuasa Pengurusan Bencana Sandakan berkata vaksin itu dihantar melalui jalan darat sejauh 226 kilometer dari Kota Kinabalu pada 8.35 pagi tadi dan tiba di Telupid di sini, kira-kira 10.45 pagi.

“Kemudian, pasukan daripada Ibu Pejabat Polis Daerah Sandakan dan Hospital Duchess of Kent (HDOK) Sandakan ke Telupid untuk membawa vaksin itu ke Sandakan (jarak Telupid-Sandakan kira-kira 120 km).

“Pasukan tiga pegawai polis dan enam anggota serta empat petugas HDOK bergerak dari Telupid jam 11.35 pagi dan tiba di HDOK kira-kira 1.10 tengah hari dan vaksin terus disimpan di dalam sebuah bilik simpanan di HDOK dengan kawalan ketat polis,” katanya ketika ditemui di sini.

Mohd Azhar turut berterima kasih kepada pengguna jalan raya yang memahami tugas polis dan hospital dalam melancarkan penghantaran vaksin ke HDOK.

Program Imunisasi Covid-19 Kebangsaan 2021 peringkat negeri akan dilancarkan oleh Ketua Menteri Sabah Datuk Hajiji Mohd Noor, yang akan menjadi penerima pertama vaksin itu di Sabah pada 4 Mac ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nyanyi Di Kubur Rai Majlis Kahwin

TUNIS: Tiada adab dan tidak kena tempat. Itu dapat dikatakan berhubung tindakan sekumpulan wanita di Tunisia menyanyi dan menari di sebuah tanah perkuburan.

Gulf News melaporkan ia selepas sebuah video yang didakwa memaparkan kejadian itu tular di media sosial.

Berdasarkan video berkenaan, tetamu terdiri daripada wanita dan kanak-kanak menyaksikan sekumpulan wanita memainkan alat muzik sambil menari dan menyanyi.

Difahamkan, mereka menganjurkan acara itu bagi meraikan majlis perkahwinan.

Tindakan itu membangkitkan kemarahan ramai pihak. Mereka kemudian turut berkongsi dengan memuat naik video berkenaan di Facebook.

Ada yang melabelkan insiden yang dipercayai berlaku di bandar Mahdia itu sebagai satu ‘skandal’.

Video itu tular selepas meraih ribuan tontonan sejak ia dimuat naik serta mengundang rasa kurang senang warganet.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


8 Cara Sangat Mudah Halau Tikus Dari Rumah Anda!

Bila sebut je tikus, memang ramai yang rasa geli geleman. Masalah tikus adalah sesuatu yang sangat serius kerana ia boleh membawa macam-macam penyakit, dan kadang-kadang sehingga mengancam nyawa. Jika anda sedang mencari petua halau tikus, anda kini berada di laman yang betul!

Tikus adalah haiwan perosak yang sangat digeruni pemilik rumah dan juga kedai makan. Bila ada je tikus, orang akan terus menyangka yang tempat tersebut adalah kotor dan jijik.

Bayangkan bila tikus tu banyak, mesti tahi tikus akan ada bersepah dekat tempat mereka main atau lalu.

Selalunya kalau tengok belakang almari ke, dalam stor ke, mesti akan jumpa tahi tikus kalau rumah memang dah jadi tempat pembiakan dorang.

Bukan senang tau nak halau tikus ni, lebih-lebih lagi bila dah beranak-pinak dengan banyak.

Jadi artikel ini akan membantu anda mengenali betapa bahayanya tikus, jenis-jenis yang ada, dan juga memberikan anda cara menghalau tikus dengan mudah.

Selain daripada boleh melakukan kerosakan, tikus juga boleh memberikan penyakit bahaya seperti penyakit kencing tikus atau Leptospirosis.

Punca utama kencing tikus ni memang datang daripada tikus yang dijangkiti dengan bakteria Leptospira, tapi bakteria ni boleh juga yang dibawa oleh binatang lain.

Ada juga kes di mana manusia dijangkiti apabila pergi ke air sungai atau tasik yang terdedah dengan air kencing tikus.

Sangat penting untuk mengenali simptom kencing tikus supaya boleh mendapatkan rawatan segera.

Jika terlambat, penyakit ni boleh merebak dengan cepat dan akan membawa maut. Antara simptom kencing tikus adalah:

Jika anda ada pergi ke kawasan yang ada tikus, atau rumah sendiri telah diserang tikus, cepat pergi ke klinik kalau ada simptom di atas.

Pemeriksaan lanjut akan dapat memastikan samada anda telah dijangkiti penyakit kencing tikus atau tak.

Kalau nampak tikus di kedai makan pun kita dah nak buka langkah seribu, apalagi kalau ada dalam rumah sendiri.

Mau menjerit tak berlagu dan terus lintang pukang cari jalan macam mana nak halau tikus tu!

Selain dari tikus kelabu ala-ala hitam yang memang geli dan gerun kalau ada dalam rumah atau kawasan luar rumah tu, ada juga beberapa jenis tikus lain:

Tikus Mondok Hidung Berbintang – Tikus ni adalah haiwan dengan hidung paling pelik rasanya! Hidung berbintang tu ada 22 sesungut dan berfungsi untuk mengesan makanan yang boleh dimakan atau tak.

Tikus Mondok Bogel – Kalau ini kali pertama anda melihat tikus jenis ni, kita serupa! Tikus ni rupanya dipanggil sebegitu kerana mempunyai bulu halus yang sangat jarang. Walaupun bulu tu ada kurang daripada 100 helai, ia menggunakan bulu tersebut untuk merasa dalam gelap.

Bila dah kata tikus tu, mestilah semua orang ingat haiwan perosak ekor panjang tu kan.

Tapi, kalau anda nak tahu ada sejenis tumbuhan yang dinamakan ‘Keladi Tikus’ dan katanya nutrisi dalam tumbuhan tu boleh membantu untuk dalam proses penyembuhan kanser.

Jadi, kalau ada yang bertanya pasal keladi tikus lepas ni, anda dah tahulah yang ia adalah sejenis tanaman, dan bukan haiwan ye!

Cara yang biasa digunakan bila nak uruskan masalah tikus adalah dengan memasang perangkap tikus atau letak racun tikus.

Kedua-dua cara ni tak begitu efektif sebab tak semua tikus yang ada akan mati kalau kaum kerabatnya dah ramai, jadi tikus masih boleh datang dan mengganggu kehidupan anda.

Sebenarnya, ada pelbagai cara halau tikus lain yang boleh kita cuba, seperti di bawah:

Boleh letakkan daun pandan pada tempat yang ada tikus dan pada laluan mereka kerana tikus sangat tak suka dengan bau pandan.

Selain halau tikus, rumah anda pun akan berbau harum dan segar, best kan!

Dapatkan beberapa helai daun durian belanda dan letakkan pada sarang tikus atau tempat yang selalu mereka lalu. Lepas 2 atau 3 hari, gantikan daun tadi dengan yang baru.

Boleh juga letak dalam almari pakaian untuk mengelakkan tikus bersarang dalam tu.

Tikus memang sangat takut dengan pokok daun semalu ni, sebab ada duri yang tajam pada tumbuhan ni.

Kalau tak nak tikus datang, anda boleh cuba menanam pokok daun semalu pada sekeliling atau di tepi rumah yang menjadi laluan mereka.

Lepas makan durian, letakkan beberapa potongan kulit durian pada laluan tikus.

Mereka akan takut untuk datang kerana kulit durian yang berduri tajam tu, dan juga sebab bau durian yang tak digemari oleh tikus.

Ambil je teh uncang yang dah digunakan dan gantungkan pada tempat yang selalu tikus lalu.

Tikus memang tak suka dengan bau teh uncang, dan pada masa yang sama uncang tu pun boleh menghalau labah-labah. Haa… percaya tak?

Serai wangi ni kira cara yang paling popular untuk halau tikus. Siap ada macam-macam produk yang dah dibuat menggunakan serai wangi ni, dalam bentuk serbuk, cecair, dan kiub pun ada.

Kalau nak halau haiwan perosak tu dengan cepat, letak serai wangi segar, atau sembur je cecair serai wangi pada laluan atau sarang tikus.

Titiskan cuka ke dalam bekas kecil pada tempat laluan tikus, dan kena sentiasa tambah cuka di situ.

Kalau anda tak gemar dengan bau cuka, boleh juga taburkan serbuk lada hitam pada laluan tersebut.

Pada yang gemar dengan kucing mesti melompat riang bila tengok cara ni kan.

Tapi, anda kena pastikan yang kucing tu memang jenis yang sangat pandai menangkap tikus, jadi anda boleh biarkan saja kucing tu membuat kerjanya.

Mana tau, tengah duduk tengok TV, tiba-tiba dapat hadiah tikus seekor!

Kalau diikutkan, banyak lagi petua halau tikus yang ada. Bermacam-macam cara yang dah digunakan oleh orang ramai untuk menghapuskan dan mengelak daripada tikus datang lagi ke rumah.

Percaya atau tak, ada orang tu siap tulis surat lagi untuk bagitahu tikus supaya jangan datang ke rumah dia dan pergilah main kat tempat lain. Jadi ke tak tu, bergantung pada anda la kut!

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lima Lelaki Ditahan Kerana Terlibat Lumba Haram Kereta

LABUAN, 4 Sept: Polis menahan lima lelaki kerana disyaki terlibat dalam aktiviti lumba  haram kereta di sini.

Penahanan itu berikutan rakaman video yang tular di laman sosial sejak semalam yang memaparkan saat perlumbaan haram itu dimulakan.

Ketua Polis Labuan Supt Muhamad Farid Ahmad berkata suspek yang ditahan itu berumur antara 21 hingga 28 tahun termasuk dua yang tidak mempunyai lesen memandu kini ditahan di balai polis untuk disoal siasat.

“Pasukan penguatkuasaan trafik  yang dipimpin Inspektor Kalista Demson berjaya mengesan kesemua suspek menerusi plat pendaftaran kereta yang mereka pandu dalam perlumbaan haram itu,” katanya kepada Bernama hari ini.

Kesemua mereka disiasat di bawah Seksyen 42 (1) Akta Pengangkutan Jalan 1987 kerana memandu secara melulu dan berbahaya dan kenderaan yang digunakan  ditahan di bawah Seksyen 64 (1) Akta Pengangkutan Jalan 1987.

Jika sabit kesalahan, mereka boleh dipenjara sehingga lima tahun dan didenda tidak kurang daripada RM5,000 dan tidak melebihi RM15,000 dan lesen memandu  mereka dibatalkan.


PPM Labuan Patahkan Cubaan Seludup Keluar 334 kotak Minuman Keras

LABUAN, 23.03/2019 (Sabtu) – Aktiviti penyeludupan berjaya dipatahkan Pasukan Polis Marin hasil daripada risikan maklumat Unit Risikan Marin (URM) dalam satu operasi Op Gelora Khas (Op Terancang). Dalam operasi berkenaan Pasukan Polis Marin dengan menggunakan botronda PSC 1 telah berjaya mengesan sebuah botlaju yang sedang menuju ke arah tanah besar Sabah pada malam tadi.

Timbalan Komander Pasukan Polis Marin Wilayah 4 Sabah, Superintenden Abdul Nasir Bin Othman berkata, ‘apabila menyedari kehadiran botronda Polis Marin, botlaju tersebut telah memecut laju dan cuba melarikan diri. Setelah hampir 25 minit kejar mengejar oleh botronda Polis Marin, botlaju tersebut telah terkandas di kawasan cetek berhampiran Pulau Sarang Tiong, Menumbok Sabah. Dengan bantuan bot samaran Polis Marin, botlaju tersebut berjaya ditahan’.

Hasil pemeriksaan yang dijalankan mendapati juragan serta krew botlaju tersebut telah tiada dipercayai telah melarikan diri dengan terjun ke dalam laut dan berenang ke hutan bakau berhampiran. Pemeriksaan lanjut yang dilakukan di dalam ruang kargo tersebut mendapati sejumlah bungkusan minuman keras pelbagai jenama tanpa cukai kastam.

Kesemua minuman keras sebanyak 334 kotak pelbagai jenama dirampas termasuk sebuah bot gantian kaca berwarna kelabu tanpa nombor pendaftaran dan dua unit enjin sangkut jenama Yamaha 200 hp. Nilai rampasan dianggarkan berjumlah RM325,940.00.

Tangkapan dan rampasan dibawa ke pangkalan Markas Operasi Pasukan Polis Marin WP Labuan untuk tindakan lanjut. Kes disiasat dibawah Akta Kastam 1967.

Penyeludupan minuman keras dan rokok sekiranya tidak dibanteras boleh mengakibatkan kerajaan mengalami kerugian dengan ketirisan nilai cukai yang besar. Pasukan Polis Marin sentiasa mengalu-alukan agar orang awam khususnya masyarakat maritim agar sentiasa menyalurkan maklumat kepada pihak polis dalam sama-sama membantu menjaga keamanan negara khususnya di perairan Sabah. – Pasukan Polis Marin W4 Sabah


Monyet ‘culik’ bayi hingga maut

NEW DELHI: Seorang bayi yang baru berusia 12 hari maut selepas diculik dan dibunuh seekor monyet.

Pegawai polis bertugas di balai polis Sikandra, Ajay Kaushal berkata, sekumpulan monyet memasuki rumah mangsa dan merampas bayi itu yang sedang disusukan ibunya sebelum melarikan diri.

“Haiwan terbabit menggigit kepala bayi malang berkenaan dan meninggalkan mangsa apabila dikejar orang ramai bersenjatakan kayu dan batu,” katanya.

Mangsa yang berlumuran darah dikejarkan ke hospital tetapi disahkan meninggal dunia sejurus tiba.

Insiden itu berlaku di pekan Runkata di pinggir Agra, lokasi menempatkan monumen paling terkenal India, Taj Mahal.

Aktivis alam sekitar tempatan, Shravan Kumar Sings berkata, haiwan seperti monyet menjadi semakin agresif kerana kemusnahan habitat asal akibat pembangunan berleluasa.

“Monyet ini berkeliaran di Agra. Ia boleh dilihat di kesemua lima stesen kereta api di bandar, hopital, hotel dan jalan raya. Semua mahu mencari makanan tetapi pada masa sama turut menyerang orang ramai,” katanya.

Pada Mei lalu, dua pelancong asing diserang sekumpulan monyet ketika sedang melawat Taj Mahal. – Reuters


Kantoi Main Bini Orang, Suami Cekup Kekasih Isterinya Sorok Bawah Katil & Dibelasah Sampai Mati

Soroklah macam mana pun kecurangan itu pasti akan terbongkar juga suatu masa nanti.

Apatah lagi jika kecurangan itu dilakukan oleh mereka yang sudah berkahwin. Sudah tentu cepat terbongkar kerana pasangan dapat menghidu bau-bau kecurangan itu.

Seorang lelaki berusia 21 tahun yang hanya dikenali sebagai ‘GA’ mati dibelasah penduduk selepas kantoi menjalinkan hubungan dengan isteri orang.

Dalam kejadian yang berlaku di Kecamatan Kupang Timur, Indonesia, GA dipukul selepas didapati bersembunyi di bawah rumah kekasihnya.

“Lelaki itu pada awalnya disangka pencuri ketika ditemui di bawah katil, lalu dibelasah penduduk sehingga mati,” kata polis.

Menurut polis, GA menyelinap masuk ke rumah pasangan itu ketika bekalan elektrik terputus. Sebaik saja bekalan elektrik kembali pulih, AB dan isterinya, MD masuk semula ke dalam bilik untuk tidur.

Baru saja hendak melelapkan mata, tiba-tiba botol yang dijadikan sebagai tempat untuk meletak lingkaran ubat nyamuk, terjatuh berguling ke bawah katil.

AB segera turun dari tempat tidur untuk mengambil botol itu dan ketika itulah AB terkejut apabila mendapati ada seorang lelaki berada di bawah katil dan secara spontan dia berteriak ada pencuri di dalam rumah.

GA yang ketakutan terus berlari keluar dari bilik dan sempat melanggar MD yang berdiri di depan pintu bilik. GA kemudian lari ke jalan raya. AB terus mengejar GA menggunakan motosikal dan berjaya menangkap lelaki itu lalu dibawa semula ke rumahnya.

Ketika disoal siasat AB dan penduduk, ternyata GA merupakan kekasih kepada MD.

Dakwaan itu terbukti benar dengan rakaman perbualan di antara GA dan MD di mana GA menghubungi MD untuk bertemu di rumah. Tetapi MD melarangnya berbuat demikian kerana di rumah ada mertua dan suaminya akan pulang pada bila-bila masa.

Tetapi GA tidak mengendahkan larangan itu dan dia nekad juga pergi ke rumah kekasihnya dan akhirnya disembunyikan di bawah katil.

Selesai disoal siasat, GA dibelasah teruk oleh penduduk sehingga kritikal. GA sempat dibawa polis ke hospital tetapi nyawanya tidak sempat diselamatkan.

Keluarga GA tidak dapat menerima kenyataan itu, terus membuat laporan polis. Sehingga kini, polis telah menyoal siasat 10 suspek yang disyaki terbabit dalam kejadian itu.


Dua Kenderaan 4×4 Musnah Dalam Kebakaran Rumah Di Tongod

KINABATANGAN: Dua buah kenderaan pacuan empat roda musnah selepas sebuah rumah terbakar dalam satu kebakaran di Kampung Tongod, kelmarin.

Ketua Balai Bomba dan Penyelamat Kinabatangan, Penolong Penguasa Bomba (PPB) Nurul Azlan Shah Jamaludin berkata pihaknya telah menerima panggilan melalui talian balai lebih kurang jam 11.30 pagi mengenai kebakaran itu.

“Pasukan dari Balai Bomba dan Penyelamat Kinabatangan telah bergegas ke lokasi kejadian yang terletak jarak lebih kurang 183 kilometer daripada Balai Bomba Kinabatangan,” katanya.

Beliau berkata operasi diketuai oleh Pegawai Bomba Kanan II Ahmad Khairul Aris dengan menggerakkan sebuah jentera kecemasan iaitu sebuah Fire Rescue Tender (FRT) bersama anggota penyelamat.

“Menurut Komander Operasi, kebakaran melibatkan sebuah rumah jenis tidak kekal dengan anggaran keluasan rumah 20’x40’ dan telah terbakar 100 peratus.

Beliau berkata turut musnah terbakar melibatkan dua buah kenderaan pacuan empat roda.

“Pasukan bomba mengalami kesukaran ke lokasi kejadian disebabkan laluan yang sempit,” katanya.

Azlan Shah berkata operasi dapat dikawal pada jam 4.50 petang dan tamat sepenuhnya lebih kurang jam 5 petang.

“Tiada sebarang kecederaan atau kemalangan jiwa dilaporkan dalam kejadian berkenaan,” katanya.

Beliau berkata pihaknya masih lagi menjalankan siasatan punca kebakaran dan anggaran kerugian.


Sabah Kehilangan Pemimpin Berjiwa Rakyat – Shafie Apdal

KOTA KINABALU: Rakyat Sabah khususnya masyarakat Parlimen Sandakan kehilangan seorang pemimpin yang komited bekerja untuk rakyat selepas kematian Menteri Kesihatan dan Kesejahteraan Rakyat, Datuk Stephen Wong Tien Fatt pagi ini.

Menggambar beliau sebagai seorang rakan baik dan pemimpin yang kuat bekerja, Ketua Menteri, Datuk Seri Mohd. Shafie Apdal berkata, pemergian Stephen menandakan beliau turut kehilangan seorang sahabat pejuang dalam arena politik.

“Hari ini sangat menyedihkan, seorang rakan dan seorang menteri, Datuk Stephen Wong selaku Ahli Parlimen adalah rakan lama saya yang berjuang, sebelum kita menjadi kerajaan lagi telah banyak bekerjasama daripada pelbagai peringkat.

“Bila saya bagi maklum mendiang perlu ke Tawau, ke Sandakan dia jarang menolak atas kerja yang perlu dilakukan, mendiang seorang menteri yang betul-betul komited dalam membantu rakyat.

“Beliau seorang menteri yang berjiwa rakyat, rajin bekerja tanpa mengira masa dan waktu, kita amat bersimpati dengan keluarga mendiang,” katanya kepada pemberita selepas melawat keluarga mangsa di Hospital Queen Elizabeth 1 (HQE1) petang ini.

Stephen, 64, meninggal dunia di HQE1 pada jam 12.15 tengahari akibat masalah jantung selepas beliau dibawa ke hospital berkenaan kerana mengadu sakit dada.

Mendiang meninggalkan seorang balu, tiga anak perempuan, seorang anak lelaki dan dua cucu.

Beliau yang juga Pengerusi DAP Sabah telah menjadi wakil rakyat Sandakan selama dua penggal sejak 2013.

Selain dikenali dengan sikapnya yang lantang bersuara, mendiang juga merupakan antara pemimpin yang tidak pernah berhenti memperjuangkan tuntutan Sabah supaya Perjanjian Malaysia 1963 (MA63) dilaksanakan.

Dalam sidang Dewan Rakyat minggu lalu, mendiang sekali lagi mengingatkan Kerajaan Pusat bahawa selain MA63, penurusan kuasa daripada Kerajaan Pusat kepada kerajaan negeri perlu dilakukan segera.

Terdahulu kira-kira pukul 6.30 pagi ini, Stephen sempat beriadah mendaki bukit di Taman Tambaig, Kampung Duvanson, Putatan bersama rakan-rakannya.

“Sebelah pagi tadi mendiang ada acara mendaki dan selepas itu pada pukul 9 pagi, mendiang mengadu sakit dada dan dibawa ke hospital, mendiang kena serangan jantung.

“Saya tidak tahu sama ada mendiang ada rekod kesihatan sebelum ini, saya tidak dimaklumkan tetapi doktor pakar kata itu mungkin penyebab,” kata Mohd. Shafie.

Sementara itu, Mohd. Shafie enggan mengulas tentang pilihan raya kecil di Parlimen Sandakan bagi memberi penghormatan kepada keluarga mendiang. – BorneoToday


Ahli Parlimen Warisan Hutang Sabah Permohonan Maaf, Kata Pemimpin DAP

PETALING JAYA: Ahli Parlimen Warisan, yang tidak hadir ke sesi undian perbahasan belanjawan semalam, dihentam pemimpin Pakatan Harapan kerana “mengecewakan pembayar cukai.”

Bekas presiden DAP Johor, Dr Boo Cheng Hau, berkata Warisan bergabung dengan PH demi menambah baik Sabah dan harus bertindak sewajarnya untuk memperjuangkan kepentingan rakyat Sabah.

“Orang Sabah memilih anda untuk mewakili mereka di Parlimen. Anda tidak terpilih hanya untuk melampiaskan dendam peribadi terhadap pemimpin tunggal atau PH.

“Anda harus membuat pendirian menentang apa sahaja dalam Rang Undang-undang Perbekalan 2021 yang dianggap merugikan Sabah,” katanya dalam hantaran di Facebook hari ini.

Boo menambah Ahli Parlimen Warisan mengecewakan pembayar cukai dengan tidak mengundi belanjawan untuk Jabatan Perdana Menteri dan Kementerian Kewangan yang lulus semalam di Dewan Rakyat dengan majoriti tipis menerusi undian belah bahagi.

“Anda berpeluang mengundi, tetapi anda memilih untuk melepaskan tanggungjawab anda. Mereka bayar anda untuk bersuara di Parlimen, bukan percutian anda,” katanya.

Semalam, Ketua Penerangan Pemuda PKR Sabah, Razeef Rakimin, menjawab komen jurucakap Warisan, Rozman Isli mengenai mengapa Ahli Parlimen parti itu tidak hadir semasa pemilihan, menyifatkan alasannya “kebudak-budakan”.

Menggunakan contoh pilihan raya negeri yang lalu, Razeef berkata kesombongan Warisan akan menyebabkan kejatuhan mereka. Seperti Boo, Razeef menyuruh Ahli Parlimen Warisan melaksanakan tanggungjawab mereka kepada rakyat Sabah.

Semalam, Rozman, yang merupakan Ahli Parlimen Labuan, mengakui ketiadaan wakil rakyat Warisan langkah sengaja untuk menunjukkan rasa tidak senang parti itu dengan Ketua Pembangkang Anwar Ibrahim. Beliau menambah Warisan berhasrat untuk tidak terlibat dengan undian belah bahagi belanjawan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMNO Sabah sambut baik pemberian kuasa autonomi

KOTA KINABALU, 25 Sep(Bernama) — UMNO Sabah menyambut baik pemberian  kuasa autonomi  yang telah diberikan oleh UMNO Pusat, kata Pengerusi Badan Perhubungan UMNO Negeri, Datuk Seri Hajiji Noor.

Beliau berkata pemberian itu merupakan satu sejarah kepada UMNO Sabah dan secara langsung akan “melokalkan” UMNO di negeri ini.

“Ini juga adalah hasil perjuangan UMNO Sabah dan selaras dengan usaha bagi “penjenamaan semula” atau “mencipta semula ” UMNO Sabah,” katanya dalam kenyataan di sini hari ini.

Anggota  Dewan Undangan Negeri (ADUN) Sulaman itu berkata autonomi itu penting demi kepentingan masa depan UMNO di Semenanjung dan UMNO di Sabah.

“Ia juga mengelak UMNO Sabah daripada terus dimanipulasi sebagai “parti import” atau “parti Malaya” oleh pihak lawan di peringkat negeri,” katanya.

Hajiji berkata melalui autonomi itu, UMNO Sabah akan menentukan halatuju sendiri termasuk soal memilih kepimpinan UMNO Sabah dan mahu rakan blok pembangkang faham perubahan yang berlaku dalam perjuangan UMNO Sabah melalui kuasa yang diberikan.

Beliau berkata UMNO Sabah akan menentukan teras perjuangan sendiri yang bersesuaian dengan sentimen di Sabah yang lebih cenderung dirujuk dengan identiti bangsa masing-masing berbanding perkataan ‘Melayu’.

“Dengan autonomi ini UMNO Sabah mempunyai asas perjuangan tambahan sendiri yang bersesuaian dengan sentimen di Sabah iaitu perjuangan hak dan kepentingan anak negeri,  bumiputera dan negeri Sabah,” katanya.

Presiden UMNO Datuk Seri Dr Ahmad Zahid Hamidi hari ini berkata beliau akan menyentuh perkara itu dalam ucapan dasarnya pada Perhimpunan Agung UMNO pada 29 September ini sebelum dibincangkan di peringkat Majlis Tertinggi UMNO untuk diperakui.

Katanya perkara berkenaan juga akan dibawa ke Perhimpunan Agung Khas UMNO bagi membolehkan pindaan perlembagaan parti berhubung permintaan UMNO Sabah untuk diberi autonomi berkenaan.


LRT Antara Pilihan Terbaik Atasi Kesesakan Lalu Lintas Di Sabah – Mohd Shafie

KOTA KINABALU — Sistem pengangkutan berkapasiti tinggi seperti Transit Aliran Ringan (LRT) merupakan antara pilihan terbaik bagi mengatasi masalah kesesakan lalu lintas di Sabah untuk jangka masa panjang meskipun melibatkan kos pelaburan tinggi.

Ketua Menteri Sabah Datuk Seri Mohd Shafie Apdal berkata kajian yang dibuat Bank Dunia dengan kerjasama Unit Perancang Ekonomi dan Pejabat Perdana Menteri mendapati bandaraya Kota Kinabalu lebih sesuai diperkenalkan dengan sistem pengangkutan berkapasiti tinggi berbanding bandaraya Kuala Lumpur.

“Sistem pengangkutan berkapasiti tinggi ini juga bakal memacu perubahan landskap bandaraya Kota Kinabalu dengan kapasiti penumpang tinggi; moden; sistematik; tepat masa dan mesra alam,” katanya ketika menggulung perbahasan bagi Jabatan Ketua Menteri pada persidangan Dewan Undangan Negeri (DUN) Sabah, hari ini.

Mohd Shafie berkata pengangkutan awam moden seperti LRT juga dilihat mampu menarik sekurang-kurangnya 30 peratus daripada jumlah pengguna kenderaan untuk menggunakan perkhidmatan itu sekali gus meningkatkan lagi kualiti kehidupan penduduk di bandaraya Kota Kinabalu.

Dalam pada itu katanya kajian kebolehlaksanaan Bas Rapid Transit (BRT) di bandaraya Kota Kinabalu mendapati sistem perkhidmatan pengangkutan awam itu tidak begitu sesuai dilaksanakan berikutan ia hanya penyelesaian jangka pendek dalam mengatasi kesesakan lalu lintas.

“Selain itu, ia juga akan melibatkan perbelanjaan modal tinggi kerana BRT memerlukan jaringan jalan raya khas untuk bas jika ia dilaksanakan di bandaraya Kota Kinabalu,” katanya.

Mengenai Terminal Bas KK Sentral, Mohd Shafie berkata, ia belum dapat beroperasi sepenuhnya seperti dalam perancangan penambahbaikan jaringan pengangkutan awam bandaraya Kota Kinabalu kerana terminal bas lain iaitu Terminal Bas Bersepadu Utara Inanam dan Terminal Bas Bersepadu Selatan Kepayan belum dilaksanakan.

Selain itu, bangunan Terminal Bas KK Sentral juga tidak dapat digunakan buat masa ini kerana kerja-kerja pengubahsuaian sedang dilaksanakan sebelum penjaja dari Pasar Kraftangan Kota Kinabalu dipindahkan ke bangunan itu.

“Mereka (penjaja) dijangka dipindahkan (ke bangunan KK Sentral) selewat-lewatnya Mei tahun hadapan,” katanya.

Dalam perkembangan lain, Mohd Shafie berkata, kerajaan negeri sedang menyediakan Prosedur Operasi Standard (SOP) sebagai garis panduan menyelaras tindakan agensi kerajaan dan peniaga terlibat dalam sistem perniagaan tukar barang di Sabah.

“SOP ini bertujuan memudahkan kawalan keselamatan agar perdagangan tukar barang dapat dilakukan dengan seragam dan selaras demi melindungi keselamatan dan kepentingan rakyat Sabah selain akan dapat menghalang penyusupan masuk penduduk asing ke Sabah,” katanya.

Pada bulan Oktober lepas, kerajaan negeri mengumumkan sistem perniagaan tukar barang antara negara jiran yang dihentikan atas faktor keselamatan sebelum ini, akan mula kembali beroperasi pada 1 Jan 2019.


Polis Pitam, ‘Pergi’ Buat Selamanya…

Anggota polis yang pitam ketika menjalankan pemeriksaan dalam sekatan jalan raya Ops Covid-19 di Kepala Batas, Alor Setar pada Sabtu lalu, meninggal dunia, hari ini.

Ketua Polis Daerah Kota Setar, Asisten Komisioner Mohd Rozi Jidin berkata, Koperal Mohd Masri Maguni, 58, menghembuskan nafas terakhir pada 5.20 pagi selepas tiga hari menerima rawatan di Hospital Sultanah Bahiyah (HSB), Alor Setar.

Beliau bagaimanapun menafikan anggota yang bertugas di Balai Polis Kepala Batas itu meninggal dunia akibat dijangkiti Covid-19, sebaliknya penyakit darah tinggi.

Dalam kejadian Sabtu lalu, anggota polis terbabit dikatakan rebah secara tiba-tiba ketika menjalankan operasi berkenaan sebelum dikejarkan ke HSB untuk rawatan.

Allahyarham ketika itu dikatakan mengalami kebas kaki, tangan dan pening kepala terjatuh di lokasi kejadian.

Pihak polis kemudian menafikan anggota terbabit dijangkiti Covid-19 seperti yang ditular melalui media sosial. – Harian Metro


“Ainul Sekarang Dah Panjang Akal, Tak Reti Nak Tidur, Kerja Dia Main Tangan”

“Ainul sekarang dah panjang akal, tak reti nak tidur, kerja dia main tangan. Cukup marah kalau tangan kena balut,” kata Ahmad Safiuddin Ahmad Razak, 24 bapa kepada Ainul Mardhiah menerusi hantaran di Facebook, hari ini.

Hantaran itu dimuat naik kira-kira sejam yang lalu dan sehingga kini mendapat lebih 3,000 tanda suka serta pelbagai reaksi positif daripada netizen.

Terdahulu, Ahmad Safiuddin turut memuat naik hantaran yang menyatakan kegembiraan doktor di hospital berkenaan dengan perkembangan anaknya yang bertambah baik setiap hari.

Perkembangan positif itu dapat dilihat apabila Ainul dipindahkan ke wad biasa selepas empat hari menjalani pembedahan iaitu pada 14 Jun lalu dan kini tidak lagi memerlukan bantuan oksigen.

Lebih menarik, Ainul bukan saja menjadi perhatian rakyat Malaysia tetapi juga Perdana Menteri, Tun Dr Mahathir Mohamad yang mengadakan kunjungan bagi melihat keadaan bayi berkenaan, Selasa lalu ketika berada di United Kingdom untuk lawatan rasmi selama tiga hari .

Pada 10 Jun lalu, Ainul yang menghidap kanser mulut Germ Cell Tumor selamat menjalani pembedahan membuang ketumbuhan tumor seberat 200 gram selepas bertarung nyawa selama lima jam.

Pembedahan itu dijalankan sepasukan pakar diketuai Profesor David Dunaway di hospital di London. – Harian Metro


Bas Mini Sesak, 15 Penumpang Ditahan

SANDAKAN: Seramai 15 penumpang termasuk seorang wanita yang duduk bersesak dalam sebuah bas mini ditahan dalam sekatan jalan raya di Batu 5, di sini, pagi semalam.

Mereka yang ditahan berusia antara 15 hingga 51 tahun.

Difahamkan, ketika ditahan, bas terbabit dalam perjalanan menuju ke arah pusat bandar sebelum pemeriksaan mendapati semua penumpang duduk tanpa penjarakkan sosial.

Ketua Polis Daerah Sandakan, Asisten Komisioner Mohd Azhar Hamin, berkata turut ditahan adalah pemandu bas terbabit.

“Semua mereka memberi alasan hendak ke tempat kerja di Batu 3. Semua yang ditahan dibawa ke Balai Polis Sandakan untuk tindakan lanjut,” katanya.

Kes disiasat mengikut Seksyen 269 Kanun Keseksaan dan Peraturan 11(1) Peraturan-peraturan Pencegahan dan Pengawalan Penyakit Berjangkit 2020.


Banjir Ragut Nyawa Kanak-Kanak Di Sipitang

SIPITANG: Banjir yang berlaku di daerah ini meragut nyawa seorang kanak-kanak berusia 12 tahun di sini petang semalam.

Dalam kejadian kira-kira 5.30 petang itu, kanak-kanak berkenaan difahamkan tergelincir daripada jambatan lalu terjatuh ke dalam Sungai Ipeh berhampiran Kampung Kalangsat.

Ketua Polis Daerah Sipitang, Superintendan Champin Piuh berkata, mangsa ditemukan oleh orang awam pada jarak 500 meter dari tempat mangsa dilaporkan terjatuh.

Beliau berkata, mangsa difahamkan sedang menyeberangi jambatan sebelum tergelincir dan jatuh ke dalam sungai tersebut.

Ketika kejadian, air sungai mulai pasang hingga menyebabkan jambatan kampung tersebut ditenggelami air.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Muhyiddin Adakan Kunjungan Hormat Terhadap Yang Dipertua Negeri Sabah

KOTA KINABALU, 22 Mac : Perdana Menteri Tan Sri Muhyiddin Yassin hari ini mengadakan kunjungan hormat terhadap Yang Dipertua Negeri Sabah Tun Juhar Mahiruddin di Istana Negeri, di sini.

Muhyiddin tiba di Istana Negeri pada pukul 11.40 pagi diiringi Ketua Menteri Sabah Datuk Hajiji Noor bersama-sama dua timbalan ketua menteri iaitu Datuk Dr Jeffrey Kitingan dan Datuk Dr Joachim Gunsalam dengan disambut pegawai istana.

Perdana Menteri kemudian menandatangani buku kehadiran tetamu istana sebelum dibawa ke Dewan Kunjungan Kecil untuk kunjungan hormat terhadap Juhar.

Juhar dan isteri Toh Puan Norlidah R.M Jasni berkenan menerima kunjungan rombongan Perdana Menteri yang julung kali diadakan selepas Gabungan Rakyat Sabah (GRS) membentuk Kerajaan Negeri Sabah pada September lepas.

Kedua-dua pemimpin kemudian mengadakan pertemuan yang berlangsung selama kira-kira 35 minit sebelum beredar ke Dewan Kunjungan Besar untuk santapan tengah hari.

Perdana Menteri yang berada di Sabah bagi lawatan rasmi dua hari sejak Ahad, menghadiri taklimat pembangunan negeri Sabah dan Sesi Balai Rakyat Wawasan Kemakmuran Bersama 2030 di Pusat Pentadbiran Negeri Sabah pagi tadi, sebelum meneruskan acara melawat Pusat Vaksinasi COVID-19 di Dewan Serbaguna, Kompleks Pentadbiran Kerajaan Persekutuan di sini. – BERNAMA


PRN Sabah: Christina Berdepan Saingan 9 Penjuru

KOTA KINABALU: Pengerusi PKR Sabah, Datuk Christina Liew berdepan saingan sembilan penjuru untuk mempertahankan kerusi Dewan Undangan Negeri (DUN) Api-Api dalam Pilihan Raya Negeri (PRN) Sabah ke-16.

Pengurus Pilihan Raya DUN Api-Api, Robert Lipo mengumumkan perkara itu, hari ini sejurus pencalonan di Wisma Wanita, di sini ditutup.

Antara pencabar utama pastinya bekas Ahli Dewan Undangan Negeri (ADUN), Datuk Dr Yee Moh Chai daripada Parti Pribumi Bersatu Malaysia (BERSATU) yang mewakili Perikatan Nasional (PN).

Calon lain ialah Presiden Parti Demokratik Liberal, Datuk Chin Su Phin; Timbalan Presiden Parti Cinta Sabah (PCS), Datuk Pang Yuk Ming; Timbalan Presiden Parti Perpaduan Rakyat Sabah (PPRS), Lo Yau Foh dan wakil Parti Gagasan Rakyat Sabah, Chong Tze Kiun.

Turut bertanding di kerusi sama, tiga calon Bebas iaitu seorang arkitek, Sim Sie Hong; ahli perniagaan, Ng Chun Sua dan peguam, Marcel Jude.

Dalam pilihan Raya Umum (PRU) lalu, Liew mempertahankan kerusi DUN berkenaan selepas menang dengan majoriti 2,954 apabila memperoleh 8,174 undi menentang Moh Chai.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Sabah Rekod 124 Kes Baharu Dan Satu Kematian Hari Ini

KUALA LUMPUR: Sebanyak 150 kes baharu COVID-19 direkodkan hari ini, dengan 146 adalah kes tempatan manakala empat lagi kes import.

Ketua Pengarah Kesihatan Tan Sri Dr Noor Hisham Abdullah, berkata sebanyak 124 kes dicatat di Sabah, 11 kes di Selangor, enam di Kuala Lumpur dan empat kes di Pahang.

Katanya, daripada 150 kes baharu, 146 adalah kes penularan tempatan manakala bakinya empat kes import yang mendapat jangkitan di luar negara.

“Ini menjadikan keseluruhan kes positif 10,919 setakat ini, manakala kes aktif pula sebanyak 950 kes.

“Satu kematian turut direkodkan di Sabah, menjadikan jumlah kematian kepada 134,” katanya dalam satu kenyataan di sini, hari ini.

Katanya, kes kematian membabitkan warganegara berusia 81 tahun yang mula mengalami gejala demam dan batuk berkahak pada 14 September dan dibawa ke Hospital Semporna pada 17 September.

“Saringan COVID-19 didapati positif pada 22 September. Pada 26 September kes telahdipindahkan ke Hospital Tawau, Sabah.

“Keadaannya didapati merosot dan dipindahkan ke unit rawatan rapi (ICU) pada hari yang sama.

Beliau disahkan meninggal dunia pada 27 September jam 12.52 pagi,” katanya.

Sementara itu, katanya Sabah kekal tertinggi iaitu 124, Selangor 11 kes, Kuala Lumpur enam kes dan Pahang empat kes.


(VIDEO) Remaja Maut, Kepala Parah Selepas Melakukan ‘Tripping Jump Challenge’

Seorang remaja perempuan berusia 16 tahun meninggal dunia selepas melakukan permainan popular yang trending di media sosial, iaitu Tripping Jump Challenge.

Emanuela Medeiros, cedera di bahagian kepala selepas jatuh terhentak di lantai di sekolahnya, Mossoro, Rio, Brazil.

Mangsa mengalami trauma di kepala dan dihantar oleh pihak sekolah ke hospital dalam kejadian yang berlaku pada November 2019, tetapi viral semula di media sosial pada minggu ini.

Difahamkan, Emanuela melakukan permainan itu bersama dengan dua rakannya yang sebelum itu mengajaknya untuk bermain permainan itu.

Selepas melompat, dua rakannya menendang kaki Emanuela menyebabkan mangsa terjatuh dan kepalanya terhentak kuat di lantai.

Sementara itu, pakar perubatan memberi amaran bahawa permainan seperti itu adalah berbahaya dan boleh menyebabkan kecederaan di bahagian tulang belakang, retak tempurung kepala dan maut.

Video permainan itu yang dilakukan oleh individu pelbagai peringkat usia turut viral dan ada di antaranya mengalami kesakitan dan tidak sedarkan diri.

Ibu bapa perlu menasihatkan anak-anak untuk tidak bermain permainan seperti ini yang boleh menyebabkan kematian.


Juragan, Pembantu Bot Penumpang Ditahan Selepas Gagal Tujuk Lesen Operasi

GAGAL TUNJUK LESEN BOT PENUMPANG, APMM TAHAN JURAGAN, PEMBANTU BOT

TAWAU; 25 JUN 2019 – Agensi Penguatkuasaan Maritim Malaysia (APMM) menahan juragan dan pembantu bot warga tempatan selepas gagal mengemukakan dokumen lesen bot penumpang diperairan Tawau, ahad lepas.

Timbalan Pengarah Zon Operasi Maritim Tawau, Komander Maritim Mohd Yusri Hussin dalam kenyataan berkata, mereka ditahan selepas bot yang membawa 33 penumpang itu dalam perjalanan menuju ke Wallace Bay dari Pelabuhan Tawau, kira-kira pukul 3.30 petang.

Katanya, kesemua penumpang bagaimanapun tidak ditahan kerana memiliki dokumen pengenalan diri yang sah.

Lelaki berumur 31 dan 19 tahun dan bot penumpang yang ditahan kemudian diserahkan kepada Jabatan Pelabuhan dan Dermaga Sabah (JPDS) Tawau untuk siasatan di bawah Enakmen Pelabuhan dan Dermaga Sabah 2002.


Puisi Bahasa Isyarat Pelajar Sabah Johan Di England

KENINGAU : Seorang pelajar berkeperluan khas Kolej Vokasional Keningau, Tracy Grace Tanis, telah mendapat hadiah pertama di festival seni England, United Kingdom, pada 15 April 2022.

Pelajar ini yang mempunyai masalah pendengaran menyampaikan persembahan puisi melalui bahasa isyarat.

Puisi bertajuk Aku Membaca Lagi yang merupakan hasil karya sasterawan negara Razali Mohd Yussof itu menerangkan perasaan syukur penulis apabila dia merenung keindahan dan nikmat alam semester ciptaan Tuhan.

Persembahan puisi ini pernah ditayangkan di konvensyen kebangsaan anjuran universiti tempatan pada tahun 2021.

Pengarah kolej itu, Encik Johari @ Jaibet Bin Sabin, berasa terharu dengan usaha pelajar ini beserta guru pembimbingnya yang tekad untuk membuka lebih banyak peluang bagi golongan berkeperluan khas agar mampu mempertengahkan bakat dan kemahiran mereka tersendiri.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Rakaman puisi itu boleh diakses melalui:


COVID-19: Tambunan Kini Zon Hijau, Kunak Kembali Jingga

KOTA KINABALU: Daerah Tambunan kembali ke zon hijau selepas tidak merekodkan sebarang kes aktif COVID-19, menjadikan dua daerah berada dalam zon berkenaan bersama Nabawan, hari ini.

Daerah dalam zon jingga meningkat semula kepada enam, hari ini berbanding lima semalam, berikutan peningkatan dua kes positif COVID-19 dilapor di Kunak selepas beberapa minggu daerah itu berada dalam zon kuning.

Kunak sebelum ini turut menjadi hijau selepas beberapa lama dalam zon jingga dan merah, sebelum turun kepada kuning tetapi kedudukan itu hanya bertahan sehari berikutan masih ada kes baharu dilaporkan di daerah itu.

Lima daerah lain yang berada dalam zon jingga hari ini ialah Kinabatangan dengan empat kes baharu, diikuti Keningau (tiga) dan Tenom (dua), manakala dua lagi daerah dalam zon itu, Beaufort dan Kalabakan tidak mencatat kes baharu.

Menteri Kerajaan Tempatan dan Perumahan negeri, Datuk Masidi Manjun, berkata zon merah kekal di 12 daerah hari ini dengan Kota Kinabalu mencatat kes tertinggi sebanyak 49, diikuti Lahad Datu (38), Sandakan dan Penampang masing-masing 36 kes serta Papar (22).

“Daerah lain dalam zon merah hari ini ialah Putatan (15 kes), Tawau (14 kes), Ranau dan Tuaran masing-masing lapan kes, Kota Belud dan Semporna masing-masing lima kes, manakala Kudat mencatat satu kes baharu.

“Tujuh daerah lain iaitu Sipitang, Beluran, Telupid, Kota Marudu, Pitas, Tongod dan Kuala Penyu berada dalam zon kuning tidak merekodkan sebarang kes baharu hari ini,” katanya dalam kenyataan media perkembangan COVID-19 Sabah, di sini, malam ini.

Secara keseluruhan, Sabah mencatat sebanyak 248 kes baharu hari ini dengan peningkatan 23 kes, berbanding semalam dan satu kematian di Sandakan menjadikan kumulatif kes setakat ini sebanyak 35,888 kes.

Masidi berkata, bagi kes sembuh, seramai 214 pesakit dibenarkan keluar hospital pada hari ini menjadikan jumlah kumulatif sembuh seramai 33,571 orang.

“Seramai 1,553 pesakit lagi sedang menerima rawatan iaitu 567 orang di hospital dan 986 orang di Pusat Kuarantin dan Rawatan Berisiko Rendah (PKRC) dengan 57 orang dalam unit rawatan rapi (ICU), termasuk 18 orang memerlukan alat bantuan pernafasan,” katanya.

Katanya, tiada sebarang kes kluster baharu dilaporkan hari ini, manakala 169 kes atau 68.1 peratus direkodkan hari ini, berpunca daripada saringan kontak rapat, diikuti 37 kes (14.9 peratus) saringan bergejala, saringan kluster sedia ada sebanyak 26 kes atau 10.5 peratus, dan 16 kes (6.5 peratus) kategori lain. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anggota PGA Yang Hilang Insiden Bot Karam Di Sandakan Sedang Bertugas

SANDAKAN: Anggota Pasukan Gerakan Am (PGA) yang hilang dalam insiden bot karam di perairan Sandakan, dilaporkan sedang dalam perjalanan bagi menjalankan tugas.

Koperal Asman Ongkal, 40, bertugas di Batalion 15 PGA Sandakan.

Pegawai Memerintah PGA Batalion 15 Sandakan, Superintendan Toipi Lamat berkata, sebelum kejadian, anggotanya itu sedang dalam perjalanan untuk bertugas dan ingin menghantar anaknya ke sekolah.

Menurutnya, sebaik bot mereka karam, Asman membantu menyelamatkan penumpang lain sebelum dilaporkan hilang.

“Asman belum ditemui dan kami turut menyertai operasi mencari dan menyelamat (SAR) yang kini sedang giat dijalankan.

“Kami akan berusaha sedaya mungkin dalam mengesan Asman,” katanya dalam satu kenyataan pada Khamis.

Harapan Toipi, anggotanya itu berjaya ditemui dengan selamat dan meminta semua pihak mendoakan operas SAR berjalan dengan baik.

Terdahulu, dalam kejadian kira-kira jam 6.20 pagi itu, bot dinaiki Asman bersama 36 lagi penumpang dilaporkan karam.

Asman antara penumpang bot yang membawa 37 penumpang dari Kampung Tanjung Aru menuju ke Jeti Pasar Umum Sandakan.


Pembubaran DUN Sabah Sudah Diwarta – Shafie

BELURAN: Datuk Seri Mohd Shafie Apdal enggan mengulas lanjut dakwaan yang mengatakan surat pembubaran Dewan Undangan Negeri (DUN) Sabah sebagai berlaku kesilapan.

Ketua Menteri Sabah itu berkata, perkara paling jelas dalam isu berkenaan ialah Yang di-Pertua Negeri, Tun Juhar Mahiruddin sudah menanda tangani surat pembubaran DUN.

“Saya tidak mahu ulas, yang pasti Tuan Yang Terutama (TYT) sudah tandatangan dan yang pasti perkara ini sudah diwartakan. Suruhanjaya Pilihan Raya (SPR) juga sudah dimaklumkan,” katanya.

Beliau berkata demikian pada sidang media selepas menghadiri Majlis Penyerahan Geran Tanah, di Beluran, hari ini.

Presiden Parti Maju Sabah (SAPP), Datuk Yong Teck Lee sebelum ini mendakwa terdapat kesilapan dalam surat memohon pembubaran DUN Sabah.

Beliau mendakwa, surat pembubaran DUN itu yang merujuk Artikel 10(1)(2)(b) di dalam Perlembagaan negeri sebagai silap kerana Artikel sebenar menyatakan Yang di-Pertua Negeri mempunyai pertimbangan untuk tidak membubarkan DUN.

Pada 30 Julai lalu, Mohd Shafie yang juga Presiden Parti Warisan Sabah (WARISAN) dan Ahli Dewan Undangan Negeri (ADUN) Senallang membuat keputusan membubarkan DUN Sabah sekali gus memerlukan Pilihan Raya Negeri (PRN) Sabah diadakan.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost